Hesekiel 44 | Alkitab TOBA\n← Hesekiel 45\nHesekiel 43 →\nAugust 17, 2008 · 12:57\n44:1 Dung i ditogihon ibana ahu mulak sian dalan laho tu pintu ruar ni inganan na badia i na tungkan habinsaran, hape hinsu do i nidapot.\n44:2 Dung i ninna Jahowa ma tu ahu: Ingkon laos hinsu do anggo pintu on, ndang jadi ungkapon, sahalak pe ndang jadi masuk sian i ala Jahowa, Debata ni Israel, naung masuk sian i; umbahen ingkon laos tarhinsu.\n44:3 Taringot tu induk i, induk do ibana tongon, umbahen ingkon hundul ibana di bagasanna laho manganhon roti di adopan ni Jahowa; ingkon mardalan sian panisioan ni harbangan i ibana laho bongot, laos sian dalan i muse ibana ruar.\n44:4 Dung i diboan ibana ahu sian dalan tu harbangan na tungkan utara tu jolo ni joro i, gabe ida ma, gok hamuliaon ni Jahowa do joro ni Jahowa huida, jadi manungkap ma ahu tu tano.\n44:5 Dung i ninna Jahowa ma tu ahu: Ale anak ni jolma, parateatehon ma on jala ida marhitehite matam jala tangihon marhitehite pinggolmu saluhut sipaboaonku tu ho, taringot tu saluhut aturan ni joro ni Jahowa dohot taringot tu sandok patik ni uhumna, jala ingkon pampeonmu tu roham dalan laho bongot tu joro i ro di sude dalan laho ruar sian inganan na badia i!\n44:6 Jala dohononmu ma tu pinompar ni Israel na tangkangi: Songon on do hata ni Tuhan Jahowa: Tung na torbang do hamu, ale pinompar ni Israel mangulahon luhut angka hasogiron marragamragam.\n44:7 Tung ditogihon hamu do angka halak ruar, angka na so tarsunat rohana dohot dagingna, asa masuk tu ingananku na badia i laho paramunhon jorongki, di na pinelehonmuna rotingku, i ma tabotabo dohot mudar, tung diose nasida do padan na hubahen i marhite sian saluhut hasogiron angka na niulamuna i.\n44:8 Jala ndang diradoti hamu ulaon ni habadiaonku, tung roharoha do dibahen hamu pabangkithon halak bahen siradoti ulaonku gantimuna di ingananku na badia i.\n44:9 Songon on do hata ni Tuhan Jahowa: Sandok halak ruar angka na so tarsunat rohana dohot dagingna, ndang jadi masuk tu ingananku na badia i, sandok halak ruar tahe, angka na maisolat di tongatonga ni halak Israel.\n44:10 Gari halak Lepi, angka na paholang dirina sian ahu, uju na lilu Israel, angka na lilu tumundalhon ahu mangihuthon tu angka ganaganaannasida, ingkon usungonna hajahatonnasida i:\n44:11 Ingkon gabe parhalado nama nasida di ingananku badia i, gabe angka parjaga di lambung ni angka pintu ni joro i, gabe angka parhalado di bagasan joro i: Angka nasida do maneati sogot pelean situtungon dohot pelean sipotongon di situan na torop i, ingkon tindang nasida di adopannasida marhalado di nasida.\n44:12 Ala na marhalado nasida na jolo di nasida di adopan ni angka ganaganaannasida, asa mambahen parbonsiran tu hajahaton di pinompar ni Israel, ala ni do hupatoltol tanganku dompak nasida, ninna Tuhan Jahowa, ingkon manginona tu nasida hajahatonnasida i:\n44:13 Ndang jadi be nasida jumonok tu ahu mangaradoti tohonan malim di ahu, manang jumonok pe tu sandok habadiaonku, manang tu na songkal sahali, ingkon usungonnasida haurahonnasida i dohot hasogiron, angka na niulanasida i.\n44:14 Jadi hubahen nasida angka siradoti parjagaon di joro i mangaradoti sandok ulaonna ro di sude sibahenon disi.\n44:15 Alai anggo angka malim, halak Lepi, angka anak ni si Sadok, angka na tongtong mangaradoti ulaon ni habadiaonku, uju na lilu halak Israel sian ahu, ianggo nasida ingkon jumonok tu ahu marhalado di ahu, ingkon tindang nasida di jolongku laho umpelehon tu ahu tabotabo dohot mudar, ninna Tuhan Jahowa!\n44:16 Ingkon nasida bongot tu habadiaonku, jala nasida jumonok tu mejangku marhalado di jolongku, jala mangaradoti ulaonku.\n44:17 Molo naeng bongotannasida angka pintu ni alaman parbagasan i, ingkon solukkononnasida pangkean hori, ndang jadi alit tu nasida pangkean sian imput ni birubiru saleleng marhalado nasida di bagasan angka pintu ni alaman parbagasan i manang di bagasan joro i.\n44:18 Ingkon martalitali hori nang ulunasida, jala saraoal hori di gontingnasida, ndang jadi marhohosnasida, pola hodokan dibahen.\n44:19 Ia laho ruar nasida tu alaman parduru, tu alaman parduru sahali mandapothon halak situan na torop tahe, ingkon tanggalannasida pangkeannasida, angka na pinangkena marhalado, jala pajoponna do i di bagasan angka bilut ni habadiaon i, jala solukkononna muse angka ulos hian, asa unang diparbadiai nasida situan na torop i marhitehite pangkeannasida i.\n44:20 Ulunasida pe ndang jadi nabunganna manang pasombuonna obukna ganjang, asal simburanna do obuk ni ulunasida i.\n44:21 Nasa malim, ndang jadi minum anggur laho bongot nasida tu alaman parbagasan i.\n44:22 Ndang jadi buatonna parompuan na mabalu manang na binolongkon bahen jolmanasida, ingkon namarbaju do sian pinompar ni bangso Israel, manang parompuan naung mangkabaluhon malim buatonna.\n44:23 Ingkon podaannasida huhut bangsongku, asa diboto nasida parsirang ni na badia martimbangkon na ursam dohot parsirang ni na ramun martimbangkon na pansing.\n44:24 Molo tubu parsalisian, ingkon tindang nasida laho manguhum, hombar tu angka uhumhu uhumonna; jala patik ni uhumhu dohot patikpatikku, ingkon radotannasida do di saluhut ari rayangku, jala angka ari Sabbathu parbadiaannasida.\n44:25 Bangke ni jolma na mate pe ndang jadi tingkironnasida paramunhon dirina, dungkon ni ama manang ina, manang anak, manang boru, manang hahaanggi, manang iboto na so dung marharajaan, itenang diramuni nasida disi.\n44:26 Ia dung muse diuras dirina ingkon jujuron dope pitu ari tu ibana.\n44:27 Dung i di ari habobongotna muse tu habadiaon i, tu alaman parbagasan i, laho marhalado di bagasan habadiaon i, ingkon pelehononna pelean pardosaonna i, ninna Tuhan Jahowa!\n44:28 Ingkon adong huhut partalian di nasida, ahu do tahe partaliannasida, asa ndang jadi lehononmuna partohapan tu nasida di tongatonga ni Israel, ahu do tahe partohapannasida i.\n44:29 Alai anggo pelean sipanganon dohot pelean pardosaon dohot pelean parsalaan, ingkon nasida do manganhon i, jala sandok na niontongkon di tongatonga ni Israel, nasida do nampunasa.\n44:30 Angkup ni patumonaan ni sandok parjolo tubu, ro di sude pelean tatingan sian saluhut peleanmuna i, ingkon angka malim nampunasa, nang patumonaan ni na niudimuna, ingkon lehononmuna do tu malim, asa mian pasupasu di atas ni bagasmu.\n44:31 Alai nasa bangke manang juhut soroan binahen ni pidong manang binatang ndang jadi panganon ni angka malim.


Hesekiel 17 | Alkitab TOBA\n← Hesekiel 18\nHesekiel 16 →\n17:1 Dung i ro muse ma hata ni Jahowa tu ahu, songon on:\n17:2 Ale anak ni jolma, marhulingkulingan, jala marumpama ma ho tu pinompar ni Israel.\n17:3 Jala dohononmu ma: Songon on do hata ni Tuhan Jahowa: Sada pidong raja ualu na bolon, bidang habongna, jala ganjang hatirna, gok imbulu, angka na marrintik songgop tu Libanon, jala dibuat apala pusuk ni hau ares.\n17:4 Digotap do ujung ni angka rantingna, laos diboan do i tu tano parboniagaan, jala dibahen do i tu bagasan huta ni angka partigatiga.\n17:5 Dibuat do huhut sian boni ni tano i, jala dibahen do i tu bagasan hauma sisaburon, dilopokkon muse tu lambung ni aek godang.\n17:6 Jadi martumbur ma i gabe hau anggur na manjarar, rodop partubuna, manjomba do ianggo angka rantingna tu ibana, angka uratna pe di toruna do. Jadi gabe hau anggur ibana, pola marranting jala marbulung.\n17:7 Dung i adong ma sada pidong raja ualu na asing na bolon, bidang habongna, jala semet imputna. Jadi ida ma, hau anggur i parangkithon uratna tusi, jala rantingna manjarar tusi, asa dibornohi ibana sian baruran ni panuananna.\n17:8 Tu tano bosar, di tobing do ibana tarsuan, asa martumbur ibana, jala marparbue nian, asa gabe hau anggur na marmulia situtu.\n17:9 Dohononmu ma: Songon on do hata ni Tuhan Jahowa: Tung tagamon manjadi ma i? Nda runtunanna angka uratna jala seatonna parbuena, asa malos? Ingkon saluhut bulung ni tumburna tahe malos; jala ndada pola marhitehite tangan na gogo, manang marhitehite bangso na timbul eneton ibana sian uratna.\n17:10 Tongon tahe, nunga nian tarsuan ibana, tung tagamon manjadi ma? Nda mamintor malos situtu ma tagamon, disi diullus alogo sian purba ibana? Malos ma tutu ibana di atas baruran partumburanna i.\n17:11 Dung i ro muse ma hata ni Jahowa tu ahu, songon on:\n17:12 Ua paboa ma tu bangso panggunturi i: Ndang mamoto hamu manang dia lapatanna? Dohononmu ma: Ida ma, nunga ro raja sian Babel tu Jerusalem, gabe ditangkup rajana dohot angka indukna, jala diboan nasida bahen donganna tu Babel.\n17:13 Dibuat huhut sian pinompar ni raja i, jala dibahen padanna tusi, pola dipatolon ibana, ianggo angka na sangap ni tano i diboan do.\n17:14 Asa tung laos tarjepol harajaon i, unang be manggusar, asa diradoti padanna, laos hot dihajongjongkon nian.\n17:15 Hape manggunturi do i dompak ibana, laos disuru angka suruanna tu Misir, mangido lehononna nian tu ibana angka hoda dohot na nirajaanna torop. Tung adong ma labana sian i? Tung tagamon malua ma halak na mambahen songon i? Tung tagamon malua ma siose padan?\n17:16 Songon sintongna mangolu ahu, ninna Tuhan Jahowa, molo so laos mate ibana di tongatonga ni Babel, di inganan ni raja na pabangkit ibana gabe raja, nampuna uari na tinoisanna, jala nampuna padan na ni oseanna.\n17:17 Jala ndang tagamon donganan ni Firaun ibana marhitehite godang parangan, manang na torop i laho tole porang, laho pajongjong hubu dohot pauli batarbatar, asa mangarendephon torop halak.\n17:18 Tongon tahe, ala naung tinoisanna uari laho mangose padan, jala ida ma, pola dilehon tanganna, lam dibahen do saluhutna ondeng, ndang tagamon malua ibana.\n17:19 Dibahen i songon on do hata ni Tuhan Jahowa: Songon sintongna mangolu ahu, molo so manginona tu uluna bahenonku uaringku naung tinoisanna i dohot padanhu naung niosena i.\n17:20 Lingkuphononku ma rambangku tu atasna, asa tartangkup ibana di bagasan jaring parburuonki, jala ahu mamboan ibana tu Babel, jala disi do uhumonku ibana, ala na mangoseosei ibana dompak ahu.\n17:21 Jala saluhut angka na maporus sian paranganna marhoronhoron, ingkon marragean nasida bahenon ni podang, ianggo angka pasipasina paserahonku tu ganup desa, asa tung ditanda hamu ahu do Jahowa na mandok i.\n17:22 Songon on do hata ni Tuhan Jahowa: Apala ahu ma mambuat sada ranting sian pusuk ni hau ares na timbo i, jala lopokhononku; sian punsu ni angka tumburna gotaponku sada lunduna, jala ahu manuanhonsa di atas dolok na timbo, jala na timbul.\n17:23 Di atas dolok ni Israel na timbo i suanhononku ibana, asa laos mardangka jala marparbue, laos gabe hau ares na marmulia, asa marasar di toruna saluhut pidong na marhabong, angka na balga dohot na metmet marlinggomlinggom nasida di toru ni dangkana.\n17:24 Jadi tandaon ni saluhut hau di ladang ma, ahu Jahowa sandiri parodophon hau na timbo i, dohot patimbohon hau na rodop i. Ahu mambahen malos hau na rata, jala ahu mambahen martumbur hau na malos, ahu Jahowa sandiri na mandok i dohot mambahensa.


Jesaya 17 | Alkitab TOBA\n← Jesaya 18\nJesaya 16 →\nAugust 17, 2008 · 14:01\n17:1 Uhum madabu tu Damaskus. Ida ma, sai na meser do Damaskus sian tongatonga ni angka huta, gabe timbunan batu.\n17:2 Tarulang ma angka huta Aroer, asa angka dorbia nampunasa, angka na marudam disi, so adong na mangalele.\n17:3 Jadi pesan ma benteng sian Epraim dohot harajaon sian Damaskus, jala pasipasi ni Ram doshon hamuliaon ni halak Israel, ninna Jahowa Zebaot.\n17:4 Pesan ma di ari na sasada i hamuliaon ni Jakkob, jala merus hinamokmok ni dagingna.\n17:5 Jala songon pangalaho ni halak na papungu eme na jongjong di gotilon, jala tanganna manggotil angka biur, jala songon na manjomputi biur di rura Repaim.\n17:6 Jala tading disi angka turiang, songon na mangkutur parbue ni hau jetun, dua tolu saludang apala di punsuna sahali, opat lima di dangka ni hau na marparbue i, ninna Jahowa, Debata ni Israel.\n17:7 Di ari na sasada i ma tailihonon ni jolma ma sitompa ibana, jala berengon ni matana ma na badia ni Israel.\n17:8 Jala ndang be tailihononna angka langgatan, jadijadian ni tanganna, jala ndang be berengonna angka sombaon manang ganaganaan na pinauli ni jarijarina.\n17:9 Di ari na sasada i ma hutanasida angka na gonting i doshon ladang dohot doshon tombak na tinadingkon ni halak maradophon halak Israel manjadi halongonan sambing.\n17:10 Ai nunga dihalupahon ho Debata ni hatuaonmu, jala ndang diingot ho dolok batu haporusanmu na gonting i. Dibahen i nunga disuan ho angka porlak hasoloan, jala dilopokkon ho angka ranting na pulik marga tusi.\n17:11 Di ari pangalopokkonmu manjadi do nian dibahen ho, jala manogotna i marmutihi suansuananmu dibahen ho, hape di ari gotilon jea dohot haporsuhon martibalan jambarmu.\n17:12 Jea ni hariburon ni torop angka bangso! Songon parhasak ni angka laut pardoromnasida! Jala parhasak ni angka bangso, songon pardorom ni angka batang aek na doras pardoromnasida i.\n17:13 Tongon do, songon pardorom ni angka aek magodang, pardorom ni angka bangso; alai mangonai hata ibana tusi, jadi dao ibana maporus, jala mapurpur, songon rapanrapan ni angka dolok maradophon alogo, jala songon halisungsung maradophon habahaba siappalautus.\n17:14 Marhira bodari, ida ma, masa hasonggoton, ndang dope torang ari, hape ndang adong be disi, i ma jambar ni angka na mandobo hita, jala parsorion ni angka na mamupusi hita.\nThat Christ may dwell in your hearts by faith; that ye, being rooted and grounded in love, May be able to comprehend with all saints what is the breadth, and length, and depth, and height; And to know the love of Christ, which passeth knowledge, that ye might be filled with all the fulness of God. Now unto him that is able to do exceeding abundantly above al […]


Hakim-hakim 8 (TOBA)\nI. Parungutunguton ni halak Epraim: Didatdati mangeak halak Midian 1-12. II. Uhum na mangonai tu huta Pnuel dohot Sukot, nang tu si Seba dohot Salmunna, raja ni Midian 13-21. III. Si Gidion manjua panahatan ni jujungan, alai dipungka do pangoloion tu debata na tada tu patik 22-28. IV. Angka anak ni si Gidion dohot hamamatena. Ndang marningot uhum na denggan halak Israel 29-35\n1(I.) Dung i ninna halak Epraim ma tu ibana: Boasa tung songon i bahenonmu tu hami, na so hinarami hami laho marmusu dompak Midian? Pola balga badanasida tu ibana.\n2Alai ninna ibana ma tu nasida: Tung pola aha ma na hubahen i, molo pinatudos tu na binahenmuna? Nda dumenggan do ebaeba na pinutikkon ni Epraim do ebaeba na pinutikkon ni Epraim sian gotilon godang ni Abieser?\n3Tu tanganmuna do dipasahat Debata induk ni Midian, si Oreb dohot si Seb, jala didia ma tung tarbahen ahu patupahon, songon na binahenmuna i? Jadi dung didok songon i, mombun ma rimasnasida mida ibana.\n4Jadi dung sahat si Gidion tu Jordan, taripar ma ibana rap dohot na tolu ratus halak donganna i, angka na mandate, alai sai didatdati do mangeak.\n5Dung i ninna ibana ma tu halak isi ni huta Sukot: Ua lehon hamu deba sagusagu tu halak, angka na mangihuthon tu ahu, ai nunga mandate nasida, jala hudatdati hami mangalele si Seba dohot si Salmunna, angka raja ni Midian.\n6Hape ninna angka induk ni huta Sukot i ma: Nunga sahat tu tanganmu huroha tangan ni si Seba dohot si Salmunna, umbahen lehononnami sagusagu tu paranganmi?\n7Dung i ninna si Gidion ma: Antong ia dung dilehon Jahowa si Seba dohot si Salmunna tu bagasan tanganku, balbalonku ma dagingmunai dohot duri dohot angka tadatada sian halongonan.\n8Dung i nangkok ma ibana sian i tu Peniel, suang le ma songon i tu nasida didok, ala laos songon alus ni isi ni Sukot do alus ni isi ni Peniel.\n9Dung i ninna ibana ma tu isi ni Peniel i, songon on: Molo tung mulak ahu marsonangsonang, lohaonku ma tungkupon.\n10Alai anggo si Seba dohot si Salmunna di Korkor do rap dohot parangannasida, arga sampulu lima ribu halak toropna, i ma luhut angka na teba sian sandok parangan ni halak habinsaran, jala marragean do saratus duapulu ribu halak, angka parpodang sintak.\n11Dung i nangkok ma si Gidion sian dalan ni halak siingani undungundung tungkan habinsaran sian Nobah dohot Jogpeha, jala dirampok angka parangan i, so hinirim nasida.\n12Maporus ma ianggo si Seba dohot si Salmunna, alai dieak ibana do nasida, jala dapotsa do na dua raja ni Midian, si Seba dohot si Salmunna gabe patu ma sude parangan i.\n13(II.) Jadi dung mulak si Gidion, anak ni si Joas, sian parporangan i, tagan so binsar dope mata ni ari.\n14Ditangkup ma dakdanak sada sian isi ni Sukot, jala diusoi tu ibana, laos disurathon ibana goar ni angka induk ni Sukot, ro di sintuana pitupulu pitu halak toropna.\n15Dung i tolhas ma ibana tu angka isi ni Sukot, jala didok ma: Ida ma, indi on si Seba dohot si Salmunna, ala na niinsahanmuna ahu, pola didok hamu: Nunga tung sahat tu tanganmu tangan ni si Seba dohot Salmunna, umbahen lehononnami sagusagu tu paranganmu, angka na mandate i?\n16Dung i ditangkup ma angka sintua ni huta i, dibuat dohot duri sian halongonan dohot tadatada manjora nasida.\n17Diloha do ianggo tungkup sian Peniel, jala dibunu isi ni huta i.\n18Dung i ninna ma tu si Seba dohot tu si Salmunna: Songon dia rupa ni halak angka na binunumuna di Tabor? Jadi didok nasida ma: Suman tu ho do nasida, ganup songon rupa ni anak ni raja.\n19Dung i ninna si Gidion ma: Angka hahaanggingku, donganku saina nasida; songon sintongna mangolu Jahowa, aut na dipangolu hamu nasida, ndang bunuonku hamu.\n20Jadi didok ma tu si Jeter, anak buhabajuna i: Tole bunu ma nasida, alai ndang disintak dolidoli i podangna, mabiar do ibana, ai bajar dope ibana.\n21Dung i ninna si Seba dohot Salmunna ma: Ho sandiri ma nian hehe mambunu hami, ai ia songon i baoa, songon i do gogona. Jadi hehe ma si Gidion, jala dibunu si Seba dohot si Salmunna, jala dibuat jagarjagar angka na di rungkung ni untonasida i.\n22(III.) Dung i ninna halak Israel ma tu si Gidion: Rajai ma hami, songon i ho, ro di anakmu, nang pahompum, ai ho do paluahon hami sian tangan ni Midian.\n23Jadi ninna si Gidion ma tu nasida: Ndang ahu mangarajai hamu, jala ndang anakku mangarajai hamu, Jahowa do mangarajai hamu.\n24Angkup ni ninna si Gidion: Sada sambing do na hupangido sian hamu, ganup hamu nian mangalehon di ahu tintin pinggol sere sian tabanna, ai martintin sere do nasida, ala halak Ismael nasida.\n25Dung i ninna nasida ma: Hulehon hami pe. Jadi dipahembang ma sada ulos, jala direongkon be tusi tintin sere sian tabanna.\n26Ia borat ni tintin sere, angka na pinangidona i, saribu pitu ratus tail do, so padohot angka pangkean sere di bohi dohot di pinggol dohot ulos hasumba, angka naung pinangke ni raja ni Midian, so padohot pangkean angka na di rungkung ni untonasida i.\n27Dung i dipauli si Gidion ma sian i bahen baju epod, jala dipatindang do i di hutana di Opra, gabe marlangka pilit sandok Israel tusi; manjadi jorgong ma i di si Gidion dohot di pinomparna i.\n28Alai tarjepol situtu ma anggo Midian maradophon halak Israel, jala ndang tarbahen nasida be padirgak uluna, gabe sonang ma tano i opatpulu taon lelengna di angka ari ni si Gidion.\n29(IV.) Dung i muli ma si Jerubbaal, anak ni si Joas, laos maringan di jabuna.\n30Jala pitupulu do anak ni si Gidion, angka na ruar sian gontingna, ai torop do jolmana.\n31Boruboru pinarjolmana di huta Sikem pe tumubuhon anak sada di ibana, jala dibahen goarna si Abimelek.\n32Dung i mate sarimatua ma si Gidion, anak ni si Joas, jala tartanom di parbandaan ni si Joas, amana i, di Opra ni halak Abieser.\n33Jadi dung mate si Gidion, marbalik ma halak Israel laho marlangka pilit mangihuthon tu Baal, jala Baal-Berit do dibahen debatanasida.\n34Jala ndang be dipaingotingot halak Israel Jahowa, Debatanasida i, na paluahon nasida sian tangan ni saluhut musunasida humaliang.\n35Jala ndang marasi ni roha nasida tu pinompar ni si Jerubbaal, i ma si Gidion, hombar tu saluhut uhum na denggan, na binahenna i tu Israel.


Kisah Para Rasul 15 (TOBA)\nI. Rapot ni angka apostel di Jerusalem taringot tu hamamasuk ni angka sipelebegu 1-21. II. Surat tinongosna tu huria na di Antiokia 22-35. III. Salisi ni si Paulus dohot si Barnabas 36-41\n1(I.) Jadi adong ma na tuat sian luat Judea; songon on do dipodahon tu angka dongan i: Molo so tarsunat hamu mangihuthon agama ni si Musa, ndang tarbahen hamu gabe malua.\n2Jadi guntur ma huria i, pola gogo do nasida dialo si Paulus dohot si Barnabas. Dung i disuru ma si Paulus dohot si Barnabas rap dohot dongan deba nari sian nasida nangkok tu Jerusalem manopot angka apostel dohot angka pangituai, patorangkon salisi i.\n3Dibolus nasida na pinaborhat ni huria i ma tano Penisia dohot Samaria, dipajojor ma disi hamumuba ni roha ni angka sipelebegu, gabe las situtu ma roha ni sude angka dongan i dibahen.\n4Jadi dung sahat nasida tu Jerusalem, dijangkon na sahuria i dohot angka apostel ro di angka pangituai ma nasida, jadi dibaritahon nasida na ro i ma godang ni na niula ni Debata marhite sian nasida.\n5Dung i hehe ma na deba sian rongkanan ni halak Parise, angka naung gabe porsea, mandok: Ingkon sunaton do nasida jala apoan, mangaradoti patik ni si Musa.\n6Dung i marpungu ma angka apostel i ro di angka pangituai, sumulu hata i.\n7Alai dung leleng marsual, hehe ma si Petrus, ninna ma mandok nasida: Hamu angka hahaanggi! Diboto hamu do, naung tibu dipillit Debata ahu di tongatongamuna, laho patubegehon tu halak sipelebegu barita na uli i, asa porsea nasida.\n8Debata sitanda roha i sandiri do sitindangi di nasida, marhite sian na nilehonna i Tondi Parbadia i tu nasida songon na tu hita.\n9Ndang dia imbarna hita dohot nasida dibahen Debata, dung dipaias rohanasida hinorhon ni haporseaon i.\n10Antong, boasa ma unjunanmuna Debata nuaeng, laho mangampehon auga tu rungkung ni angka sisean, na so tarusung angka amanta i nang hita pe.\n11Marhite sian asi ni roha ni Tuhan Jesus do tahe, umbahen na malua hita dihaporseai rohanta; nasida pe songon i do.\n12Dung i hohom ma sude natorop i tumangihon hata ni si Barnabas dohot si Paulus, na pajojorhon godang ni tanda dohot halongangan angka na niula ni Debata di tongatonga ni angka sipelebegu marhite sian nasida.\n13Asa dung marujung hatanasida, mangalusi ma si Jakobus, ninna ma: Hamu angka hahaanggi, tangihon hamu ma hatangkon!\n14Nunga dipajojor si Simon taringot tu panatap ni Debata apala parjolo sahali, manjangkon tu Goarna bangsona sian angka sipelebegu.\n15Jala mardomu do i tu hata ni angka panurirang i, songon na tarsurat:\n16"Dung salpu i, mulak ma Ahu, laho paulihon muse undungundung ni si Daud naung marumpak i; ulahanku ma paulihon naung maloha i, laho pajongjongkon.\n17Asa dilului angka halak na tading i ma Tuhan i, ro di saluhut sipelebegu, angka na manjujung Goarhu,"\n18ninna Tuhan i, na pabotohon angka i hian sian na robi.\n19Dibahen i hutimbang, ndang sisusaan be nasida, angka na ro sian sipelebegu mandompakkon Debata.\n20Alai nirodi ma nasida, sumubangkon pardebataon na leban, parmainanon, na mate so sineat ro di mudar i, angka na mangaramuni.\n21Ai sian na robi adong do di ganup huta angka na manjamitahon si Musa; ai dijaha do suratna ganup ari Sabbat di angka parguruan.\n22(II.) Denggan ma didok roha ni angka apostel dohot angka pangituai ro di sandok huria i: Pinillit ma sian nasida dongan sisuruon tu Antiokia mandongani si Paulus dohot si Barnabas, i ma si Judas na margoar si Barnabas dohot si Silas, angka sintua di tongatonga ni donganna.\n23Ia surat siboanonnasida on do: Hami angka donganmuna, angka apostel dohot angka sintua, manongos tabi di angka dongan na sian sipelebegu na di huta Antiokia, di luat Siria dohot Kilikia.\n24Hubege hami, naung ro deba sian hami an, na manggaori hamu marhitehite hatanasida mangaliluhon rohamuna; tung na so hudokkon hami do nasida.\n25Sada do rohanami, mamillit sisuruon on tu hamuna rap dohot si Barnabas dohot si Paulus, angka haholongan ni rohanami.\n26Naung diseahon nasida do hosanasida ala ni Goar ni Tuhanta Jesus Kristus.\n27Asa husuru hami do si Judas dohot si Silas, asa dohot nasida paboahon hata i tu hamu.\n28Ai denggan do di roha ni Tondi Parbadia nang di rohanami: Unang be niampehon tu hamu na dokdok, dungkon ni na ringkot on:\n29Parsubangkon hamu ma pelean na tu begu dohot mudar dohot na mate so sineat, angkup ni i parmainanon i; denggan ma dipasiding hamu angka i. Hipas ma hamu!\n30Jadi dung dipaborhat, tuat ma nasida tu Antiokia; jadi dipapungu ma natorop i, laho pasahathon surat i.\n31Alai dung dijaha nasida surat i, las ma rohanasida jala tarapul.\n32Alai si Judas dohot si Silas, panurirang do nasida huhut, jala godang do jamitanasida mangapoi angka dongan i dohot patoguhon rohanasida.\n33Alai dung na nia lelengna nasida disi, dipaborhat angka dongan i ma nasida di bagasan dame, mulak tu na marsuru nasida.\n34Anggo si Silas, lomo do rohana tading disi.\n35Alai mian di Antiokia jolo si Paulus dohot si Barnabas dohot torop angka na asing, mangajarhon dohot mamaritahon hata ni Tuhan i.\n36(III.) Alai di laonlaon ni ari ninna si Paulus ma mandok si Barnabas: Beta ma hita mangulahi marnida angka donganta i tu ganup huta, naung tajamitai najolo, manang beha pangalahonasida!\n37Alai ditahi roha ni si Barnabas do, naeng ma togihononhon dohot si Johannes na margoar si Markus.\n38Alai anggo di roha ni si Paulus, ndang tama togihononhon ibana, ala naung ditadingkon nasida di Pampilia jala ndang didongani nasida tu ulaon i.\n39Jadi marbada ma nasida, pola sirang; gabe ditogihon si Barnabas ma si Markus marparau tu pulo Siprus.\n40Alai dipillit si Paulus ma si Silas bahen donganna; jadi borhat ma ibana, dung dipasahat angka dongan i ibana tu asi ni roha ni Tuhan i.\n41Jadi diliati ma tano Siria dohot Kilikia, patoguhon angka huria i.


II Samuel 6 | Alkitab TOBA\n← II Samuel 7\n6:1 Dung i diulahi si Daud muse papunguhon sude halak angka na pinillit di Israel, tolupulu ribu halak toropna.\n6:2 Dung i borhat ma si Daud manguluhon luhut halak donganna sauduran laho tu Baala-Juda, asa diboan nangkok sian i poti parpadanan ni Debata, disi do dijou halak Goar ni Jahowa Zebaot, na marhabangsahon kerubim.\n6:3 Dung i dihindat nasida ma poti ni Debata tu sada hureta naimbaru, asa diboan nian sian jabu ni si Abinadab, na di atas robean i. Alai anggo si Usa dohot si Ahio, angka anak ni si Abinadab i manogu hureta naimbaru i.\n6:4 Jadi uju tinoguna i huretai sian jabu ni si Abinadab na di atas robean i rap dohot poti ni Debata mardalan di jolo ni poti ni Debata ia si Ahio i.\n6:5 Ianggo si Daud ro di sandok pinompar ni Israel manontori di adopan ni Jahowa, huhut umpalu parhinaloan marragamragam, mardongan sarune dohot arbab, dohot sordam, ogung panggora dohot ogung panonggahi.\n6:6 Jadi dung sahat nasida tu pardegean Nakon, ditangkup si Usa\n6:7 Jadi tarrimas situtu ma Jahowa mida si Usa, laos dibunu Debata ibana disi ala jerjerna, gabe mate ibana disi mardonokkon poti ni Debata.\n6:8 Jadi marsak ma si Daud ala parsirangan binahen ni Jahowa tu si Usa, gabe digoar ma inganan i Peres-Usa (parsirangan ni si Usa) rasirasa sadarion.\n6:9 Dung i mabiar ma si Daud mida Jahowa di na sadari i, ninna ma: Beha ma pambahenna sahat poti ni Jahowa tu ahu?\n6:10 Dung i ndang olo si Daud mangaloas boanon poti ni Jahowa tu ibana, tu bagasan huta ni si Daud, didokkon si Daud do pataruon poti i tu bagas ni si Obed-Edom, halak Gat.\n6:11 Jadi dung tinggal poti ni Jahowa di jabu ni si Obed-Edom halak Gat, tolu bulan lelengna, gabe dipasupasu Jahowa ma si Obed-Edom ro di isi ni bagasna sudena.\n6:12 Dung i dibaritahon halak ma tu raja Daud, naung pinasupasu ni Jahowa bagas ni si Obed-Edom ro di sude na di ibana, ala poti ni Debata. Jadi laho ma si Daud mamboan poti ni Debata nangkok sian bagas ni si Obed-Edom tu huta ni si Daud mardongan las ni roha.\n6:13 Jadi dung mangalangka jolma angka siusung poti ni Jahowa onom langka daona, dipelehon ma sada lombu dohot sada birubiru na pinamokmok.\n6:14 Mangasa gogo huhut anggo si Daud marhujingjang di adopan ni Jahowa; jala marpangkean baju epod sian haen na bontar do si Daud.\n6:15 Songon i ma pamboan ni si Daud ro di sandok pinompar ni Israel di poti ni Jahowa mardongan olopolop dohot soara ni sarune.\n6:16 Jadi dung sahat poti ni Jahowa tu bagasan huta ni si Daud, gabe mandulo ma si Mikhal, boru ni si Saul sian pandiloan, jala i diida ma raja Daud marhajingjang dohot manontori di adopan ni Jahowa, gabe hu rohana mida ibana.\n6:17 Alai dung masuk diboan poti ni Jahowa, dipajongjong ma i di ingananna, di tongatonga ni undungundung i naung pinajongjong ni si Daud hian tusi. Dung i dipelehon si Daud ma angka pelean situtungon dohot hamauliateon di adopan ni Jahowa.\n6:18 Jadi dung tolhas dipelehon si Daud angka pelean situtungon dohot hamauliateon, dipasupasu ma situan natorop i marhitehite Goar ni Jahowa Zebaot.\n6:19 Dung i diganupi ma sandok situan natorop i dohot sude halak Israel painondur, nang baoa nang parompuan, sagusagu sada be dohot juhut sangkimpal dohot anggur sapeles be. Dung i muli ma sude situan natorop i ganup tu jabuna be.\n6:20 Alai dung muli si Daud naeng mamasumasu isi ni bagasna nian, ruar ma si Mikhal, boru ni si Saul manomunomu si Daud, jala ninna ma manulliti: Tung marmulia ma sadarion raja ni Israel, na patutoru dirina sadarion di adopan ni boru ni angka naposona, songon sada halak na so umboto haurahon!\n6:21 Alai ninna si Daud ma mandok si Mikhal: Di adopan ni Jahowa, naung umpillit ahu bahen ganti ni amangmu sian sandok pinomparna, asa mandokkon ahu gabe induk ni bangso ni Jahowa, gumomgom Israel, di adopan ni Jahowa do ahu manontori.\n6:22 Angkup ni ganda sian i dope patutoruonku diringku, jala pasereponku rohangku, asa marmulia ahu rap dohot boruboru angka na tinullitanmi.\n6:23 Alai anggo si Mikhal, boru ni si Saul, laos so tanggal do bajubajuna sahat ro di ari hamamatena.


Maude's Poems: I Love Jesus!\nlike good genes, strong teeth, or curly hair\nWant to read more poems about Jesus?\nHere's a link to Maude's website:\nLabels: "I Can't Make You Love Him", I Love Jesus!, Love poem about Jesus


I Kronika 9 | Alkitab TOBA\n← I Kronika 10\nI Kronika 8 →\n9:1 Jadi sandok Israel tarsurat tu bagasan aturan sundutsundut, jala ida ma, nunga tarsurat nasida di bagasan buku ni angka raja sian Israel: Alai anggo halak Juda tarbuang do tu Babel ala pangoseoseonna.\n9:2 Ia isi ni tano i parjolo, angka na maringan di partalianna be dohot di bagasan hutana be, i ma halak Israel, angka malim, halak Lepi dohot angka parhalado di joro (Netinim).\n9:3 Maringan di Jerusalem do deba sian halak Juda, tole sian halak Benjamin, sian halak Epraim dohot Manasse.\n9:4 Si Utai, i ma anak ni si Amihud, i ma anak ni si Omri, i ma anak ni si Imri, i ma anak ni si Bani, sian pinompar ni si Peres anak ni si Juda.\n9:5 Ia sian halak Siela: Si Asaya, buhabajuna ro di angka anakna.\n9:6 Ia sian anak ni si Jara: Si Jeuel dohot angka hahaanggina, onom ratus siapulu halak toropna.\n9:7 Ia sian pinompar ni Benjamin: Si Sallu, anak ni si Mesulam, i ma anak ni si Hodopia, i ma anak ni si Hassenuna.\n9:8 Tole si Ibnia, anak ni si Jeroham dohot si Ela, anak ni si Usi, i ma anak ni si Mikhri, dohot si Mesulam, anak ni si Sepatia, i ma anak ni si Reguel, i ma anak ni si Ibnia.\n9:9 Ro di angka hahaanggina marsundutsundut, sia ratus limapulu onom halak toropna. Luhutna i halak partogi marompuompu, di pinompar ni ompunasida.\n9:10 Alai anggo sian angka malim: Si Jedaia, si Johaiarib, si Jakin.\n9:11 Tole si Azaria, anak ni si Hilkia, i ma anak ni si Mesulam, i ma anak ni si Sadok, i ma anak ni si Merayot, i ma anak ni si Ahitub, sada induk di joro ni Debata.\n9:12 Tole muse si Adaya, anak ni si Jeroham, i ma anak ni si Pashur, i ma anak ni si Malkia; tole si Maasai, anak ni si Adiel, i ma anak ni si Jahsera, i ma anak ni si Mesulam, i ma anak ni si Mesilemit, i ma anak ni si Immer.\n9:13 Tole angka hahaanggina, angka partogi di pinompar ni ompuna, saribu pitu ratus onompulu halak toropna, angka halak na pande mangaradoti ulaon di bagasan joro ni Debata.\n9:14 Alai anggo sian halak Lepi, sian pinompar ni si Merari: Si Semaya, anak ni si Hasup, i ma anak ni si Asrikam, i ma anak ni si Hasabya.\n9:15 Tole si Bakbakkar, si Heres, si Galal, si Matania, anak ni si Mika, i ma anak ni si Sikri, i ma anak ni si Asap.\n9:16 Tole muse si Obaja, anak ni si Semaya, i ma anak ni si Galal, i ma anak ni si Jedutun; tole si Berekia, anak ni si Asa, i ma anak ni si Elkana, na maringan di bagasan angka sosor ni halak Netopa i.\n9:17 Tole angka sijaga pintu: Si Sallum, si Akkub, si Talmon dohot si Ahiman rap dohot angka hahaanggina; alai si Sallum do anggo partogina.\n9:18 Jala rasirasa nuaeng sai di lambung bahal ni rajai tungkan habinsaran nasida marjaga parsaroan ni halak Lepi.\n9:19 Ia si Sallum, anak ni si Kora, i ma anak ni si Eliasap, i ma anak ni si Kora dohot hahaanggina sian pinompar ni ompuna, halak Kora ma nampuna ulaon ni todoan i, asa marjaga nasida di lobulobu laho bongot tu undungundung i, suang songon ompunasida i di parsaroan ni Jahowa, asa dijaga nasida pintu haroroan.\n9:20 Jala si Pinehas, anak ni si Eleasar induk nasida na jolo, ai Jahowa do mandongani ibana.\n9:21 Ia si Sakaria, anak ni si Meselemya, sijaga pintu di undungundung parluhutan i.\n9:22 Luhut nasida halak na pinillit do bahen sijaga pintu, dua ratus sampulu dua halak toropna; nunga tarsurat nasida di aturan sundutsundut mangihuthon hutana be; nunga dipabangkit si Daud dohot si Samuel panurirang i nasida hian tu tohonanna, ala burju nasida.\n9:23 Asa nasida ro di anaknasida i tongtong sijaga pintu di joro ni Jahowa, i ma di lambung bagas undungundung, asa jagaonna.\n9:24 Mangihuthon desa na opat i jongjong angka parjaga i, di purba, di pastima, di utara dohot di dangsina.\n9:25 Alai anggo hahaangginasida di bagasan angka sosor, ingkon ro be ganup papituarihon, asa rap nasida.\n9:26 Ai ingkon burju mangaradoti tohonanna na opat halak induk ni angka sijaga pintu, i ma halak Lepi; jala nasida do panahatan ni bilut dohot angka arta di joro ni Debata.\n9:27 Marborngin nasida huhut humaliang joro ni Debata, ai nasida do panahatan ni parhalan, jala nasida mangungkap pintu ganup sogot.\n9:28 Adong huhut deba sian nasida panahatan ni ulaula ni tohonan i, ai ingkon jolo dibilang mamboan tu bagasan dohot paruarhon muse.\n9:29 Adong huhut deba sian nasida panahatan ni sude ulaula angka na pinangke di na songkal sahali, tole paturehon itak, anggur, miak, daupa dohot pamurpuri.\n9:30 Adong muse deba sian angka anak ni malim, angka na mamandei miak na hushus pangkeon laho mamiahi.\n9:31 Jala si Matitia sian halak Lepi, buhabaju ni si Sallum, halak Kora, panahatan ni todoan patureture sigorengon di bagasan balanga.\n9:32 Ia sian pinompar ni si Kohat, angginasida i adong deba panahatan ni roti radean paradeonna ganup ari Sabbat.\n9:33 Adong huhut deba sian nasida angka parende, jujungan ni halak Lepi marompuompu, angka na malua sian ulaon di bagasan bilut, ai borngin dohot arian sai tole nasida mangaradoti ulaonna.\n9:34 Ai nasida do jujungan ni halak Lepi marompuompu, mangihuthon sundutnasida i; jala maringan di Jerusalem do angka jujungan i.\n9:35 Alai maringan di Gibeon do: Si Jeiel, ama ni si Gibeon, ia goar ni jolmana Maaka.\n9:36 Ia anak buhabajuna si Abdon, dung i: Si Sur, si Kis, si Baal, si Ner, si Nadab.\n9:37 Si Gedor, si Ahio, si Sakaria dohot si Mikhlot.\n9:38 Ia si Mikhlot manubuhon si Simea; nasida pe maringan do di Jerusalem rap dohot angka hahaanggina patondong be.\n9:39 Ia si Ner manubuhon si Kis, na manubuhon si Saul; ia si Saul manubuhon si Jonatan, si Malkisua, si Abinadab dohot si Esbal.\n9:40 Ia anak ni si Jonatan i ma si Meribaal, na manubuhon si Mika.\n9:41 Ia angka anak ni si Mika: Si Piton, si Melek dohot si Terea.\n9:42 Ia si Ahas manubuhon Jarah, na manubuhon: Alemet, si Asmapet dohot si Simri, na manubuhon Mosa.\n9:43 Ia si Mosa manubuhon si Binea na manubuhon si Repaim, anak ni muse si Eleasa, anak ni muse si Asel.\n9:44 Onom do ia anak ni si Asel, angka na margoar: Si Asrikam, si Boheru, si Ismael, si Searia, si Obaja, dohot si Hanan; i ma angka anak ni si Asel.


III MUSA 11 - BIBLE & BUKU ENDE ONLINE\n11:1 Dung i ro muse hata ni Jahowa tu si Musa dohot tu si Aron, didok ma tu nasida:\n11:2 Dok hamu ma tu halak Israel songon on: On do pinahan angka na jadi panganonmuna sian saluhut pinahan angka na di atas tano on.\n11:3 Nasa pinahan na martambirik jala bola dua tambirikna i huhut marngalu, i ma na jadi panganonmuna.\n11:4 Alai ndang jadi panganonmuna sian angka na marngalu sambing dohot sian angka na marbola tambirikna sambing, songon: Unto, ai marngalu do i nian, alai ndang marbola anggo tambirikna, dibahen i ingkon ramun do i di hamu.\n11:5 Tole muse landuk, ai marngalu do i nian, alai ndang marbola anggo tambirikna, dibahen i ingkon ramun do i di hamu.\n11:6 Tole muse ampodi, ai marngalu do i nian, alai ndang marbola anggo tambirikna, dibahen i ingkon ramun do i di hamu.\n11:7 Tole muse babi, ai marbola do nian anggo tambirikna, alai ndang marngalu, dibahen i ingkon ramun do i di hamu.\n11:8 Ndang jadi hamu manganhon sian sibukna, bangkena pe ndang jadi jamaonmuna, ai ramun do i di hamu.\n11:9 Angka on do na jadi panganonmuna sian saluhut angka na di bagasan aek: Nasa na marhapihapi jala na marsisik di bagasan aek, di bagasan laut dohot di bagasan angka sunge, i ma na jadi panganonmuna.\n11:10 Alai nasa na so marhapihapi jala na so marsisik di bagasan laut manang di bagasan sunge, sian saluhut na manginsir di bagasan aek dohot sian saluhut na mangolu di bagasan aek i ingkon hagigian do i di hamu.\n11:11 Ingkon hagigian do i tutu di hamu; ndang jadi hamu manganhon sian sibukna, ingkon marbiasbias hamu mida bangkena i.\n11:12 Saluhut tahe na so marhapihapi jala na so marsisik di bagasan aek, ingkon hagigian do i di hamu.\n11:13 Ingkon marbiasbias rohamuna mida angka pidong on, ndang jadi panganonmuna, ai hagigian do i, songon: Pidong raja wali, lali bangar, honong bosi.\n11:14 Tole lali lopak dohot lali lapuk ro di mansammansamna.\n11:15 Tole muse pidong sigak ro di mansammansamna.\n11:16 Tole muse pidong unto, langkupa, sihungkung, lali piuan ro di mansammansamna.\n11:17 Tole muse sipauk, soro aek dohot ampapaluan.\n11:18 Tole muse situbiak, onggang dohot silogologo.\n11:19 Tole muse siboru tasik, sibarung ro di mansammansamna, nang lompong dohot ariparip.\n11:20 Nasa na manjirir sian angka na marhabong na mardalan maropat pat, ingkon hagigian do i di hamu.\n11:21 Alai na jadi do panganonmuna angka on sian saluhut na manjirir na marhabong, na mardalan maropat pat, i ma angka na marhaehae di atas ni patna, angka na pinangkena manimbungnimbung di atas tano i.\n11:22 Angka on do na jadi panganonmuna sian i: Nasa mansam sihapor, i ma hapor gundong, hapor suhat dohot hapor hole ro di mansammansamna be.\n11:23 Alai nasa na manjirir na asing sian angka na marhabong, na maropat pat, ingkon hagigian do i di hamu.\n11:24 Ingkon gabe ramun do hamu bahenon ni; manang ise na manjama bangkena i, ingkon ramun do ibana sahat ro di bodari.\n11:25 Jala manang ise na mangusung sian bangkena i, ingkon sunsionna pangkeanna, jala ingkon ramun ibana sahat ro di bodari.\n11:26 Dibahen i nasa pinahan na marbola tambirikna, alai ndang bola dua tambirikna i jala ndang marngalu, ingkon ramun do i di hamu; manang ise na manjama angka i, ingkon ramun ibana.\n11:27 Jala saluhut na mangojakkon tanganna mardalan sian nasa binatang na maropat pat i mardalan, ingkon ramun do di hamu; manang ise na manjama bangkena i, ingkon ramun do i sahat ro di bodari.\n11:28 Jala manang ise na mangusung bangkena i, ingkon sunsionna do pangkeanna, jala ingkon ramun ibana sahat ro di bodari: Luhutna i ingkon ramun do i di hamu.\n11:29 Nang angka on, sian na manjirir di atas tano on, ingkon ramun do i di hamu songon: Padidit, bagudung dohot boraspati ro di mansammansamna.\n11:30 Tole mindoran, robar, ilik, pelang dohot sirajaodong.\n11:31 Angka i ma na ramun di hamu sian saluhut na manjirir; manang ise na manjama angka i dung mate, ingkon ramun ibana sahat ro di bodari.\n11:32 Jala saluhut na tininggang ni bangkena i, ingkon ramun do i, nang saluhut ulaula sian hau, manang pangkean, manang hulingkuling manang tangki pe; saluhut ulaula tahe angka na pinangke tu ulaonna, ingkon rondamon do i tu aek, jala ingkon ramun do i sahat ro di bodari; dung i ias do i muse.\n11:33 Nasa ulaula sian tano liat, tung sura madabu tu bagasanna sian angka bangke i, saluhut isina i ingkon ramun do i, jala ingkon taporon do ulaula i.\n11:34 Nasa panganon, angka na pinangan, tung sura saor aek sisongon i tusi, ingkon ramun do i; jala saluhut siinumon na niinum sian nasa ulaula sisongon i, ingkon ramun do i.\n11:35 Angkup ni nasa tininggang ni bangke sisongon i, ingkon ramun do i, nang tataring, nang hudon, ingkon bolahononhon do, ai na ramun do i, ingkon ramun do i nang di hamu.\n11:36 Alai anggo pansur manang sumur manang tobat, ingkon pansing do i; alai tahe manang ise na manjama bangke na disi, ingkon ramun do i di ibana.\n11:37 Tung sura madabu bangke sisongon i tu boni marragamragam, na naeng saburhononhon, tong do ias anggo i.\n11:38 Alai tung sura dibahen aek tu boni i, hape madabu muse bangke sisongon i tusi, ingkon ramun do i di hamu.\n11:39 Tung sura mate garam sian pinahan na jadi panganonmuna hian nian, manang ise na manjama bangkena, ingkon ramun do ibana sahat ro di bodari.\n11:40 Angkup ni manang ise na manganhon sian bangkena i, ingkon sunsionna do pangkeanna, jala ingkon ramun do ibana sahat ro di bodari; suang songon i do manang ise na mamboan bangkena i, ingkon sunsionna pangkeanna, jala ingkon ramun ibana sahat ro di bodari.\n11:41 Jala saluhut gulokgulok na manginsir di atas tano i, ingkon hagigian do i, ndang jadi panganon!\n11:42 Saluhut tahe na manginsir marhite sian butuhana, tole saluhut na manjurur na maropat pat ro di saluhut sitorop pat, nang saluhut gulokgulok na manginsir di atas tano i. Ndang jadi panganonmuna, ai hagigian do i.\n11:43 Unang gabe hagigian dirimuna marhite sian saluhut gulokgulok na manginsir, jala unang gabe ramun dirimuna bahenon ni, asa unang gabe marlindang hamu bahenon ni.\n11:44 Ai Ahu do Jahowa, Debatamuna i; dibahen i ingkon parbadiaanmuna dirimuna, asa gabe angka na badia hamu, ai na badia do Ahu. Dibahen i ndang jadi ramunanmuna dirimuna i marhite sian saluhut gulokgulok na manginsir di atas tano i.\n11:45 Ai Ahu do Jahowa, naung manogihon hamu ruar sian tano Misir, asa Ahu gabe Debatamuna; dibahen i ingkon gabe angka na badia do hamu, ai na badia do Ahu.\n11:46 I ma patik taringot tu pinahan, taringot tu angka pidong dohot taringot tu saluhut na mangolu, na manginsir di bagasan aek ro di sude na mangolu, na manjirir di atas tano i.\n11:47 Asa tung diboto hamu parsirang ni na ramun sian na pansing, dohot parsirang ni pinahan na jadi panganon sian pinahan na so jadi panganon.


V MUSA 29 - BIBLE & BUKU ENDE ONLINE\n29:1 Dung i dipaluhut si Musa ma sandok Israel jala didok tu nasida: Nunga diida hamu sude naung binahen ni Jahowa di adopan ni matamuna di tano Misir tu si Firaun dohot tu sude naposona dohot tu sandok tanona:\n29:2 Angka pangunjunan bolon, angka naung niida ni matamu, angka tanda dohot halongangan na bolon i!\n29:3 Hape laos so dilehon Jahowa dope tu hamu roha na marateatehonsa manang mata na marnidasa, manang pinggol na umbegesa rasirasa sadarion.\n29:4 Jala Ahu mangiringiring hamu opatpulu taon lelengna di halongonan, ndang pola buruk ulosmuna di dagingmuna, sipatum pe ndang buruk di patmu.\n29:5 Ndang mangan sagusagu hamu jala ndang minum anggur hamu, manang siinumon na horas, asa tung diboto hamu, Ahu do Jahowa, Debatamuna i.\n29:6 Jadi dung sahat hamu tu inganan on, ruar ma si Sihon, raja di Hesbon dohot si Og, raja di Basan naeng manjumpangkon hita laho marmusu, hape talu do nasida itabahen.\n29:7 Laos italaum do tanonasida i, jala italehon do i tu halak Ruben, Gad dohot tu na satonga marga Manasse bahen partalianna.\n29:8 Antong ringkoti hamu ma hata ni parpadanan on, jala ulahon hamu angka i, asa marsihohot rohamuna di sude siulahononmuna.\n29:9 Impi do hamu luhutna jongjong sadarion di adopan ni Jahowa, Debatamuna i, angka indukmuna, angka margamuna, angka sintuamuna, angka panuturimuna ro di sandok Israel sadasada.\n29:10 Angka dakdanakmuna, angka jolmamuna, ro di halak dagang na di tongatonga ni parsaroanmu, olat ni halak sitaha sobanmu ro di halak sitahu tapianmu.\n29:11 Asa masuk ho tu bagasan parpadanan binahen ni Jahowa, Debatam, dohot tu bagasan parbulanon, na binahen ni Jahowa, Debatam tu ho sadarion.\n29:12 Asa Ibana pahothon ho sadarion gabe bangsona, jala Ibana gabe Debatam, songon naung pinarbagana i hian tu ho, jala songon naung niuarihonna tu angka ompum, si Abraham, si Isak dohot si Jakkob.\n29:13 Ai ndada holan tu hamu ahu mambahen parpadanan dohot parbulanon.\n29:14 Tung tu sude do tahe angka na dison jongjong rap dohot hami di adopan ni Jahowa. Debatanta, dohot tu sude angka na so dison sadarion rap dohot hita.\n29:15 Ai tangkas do diboto hamu na maringan i hita na jolo di tano Misir, jala na itabolusi tongatonga ni bangso parbegu, angka na binolusmuna i.\n29:16 Jadi nunga diida hamu biasbias angka na niulahonnasida i, ro di ajiajiannasida sian hau dohot batu, sian perak dohot sere, angka na pineopnasida i.\n29:17 Dibahen i sai unang ma adong di tongatongamuna, nanggo sahalak baoa, manang parompuan, manang halak na saompu manang na samarga, tung marbalik rohana sadarion sian Jahowa, Debatanta i, asa laho mangoloi angka debata ni angka bangso on, asa unang adong di tongatongamuna urat na martumburhon na paet dohot pogu.\n29:18 Tung sura pe binegena hata ni parbulanon on, lam dipasupasu dope dirina di bagasan rohana, ninna do: Ingkon marhasonangan do ahu nang pe ahu mardalan di hatangkangon ni rohangkon, asa rap mago halak na marlobilobi na uasan.\n29:19 Ndang tagamon olo Jahowa marpangulahi rohana mida ibana, ingkon marpiarpiar situtu ma rimas ni Jahowa dohot pangiburuonna mida baoa sisongon i, jala ingkon manginona tu ibana saluhut torutoru, angka na tarsurat di bagasan buku on, jala siaphonon ni Jahowa goarna sian toru ni langit i.\n29:20 Ingkon papulihon ni Jahowa huhut ibana sian saluhut marga ni Israel mambahen marhinamago, hombar tu saluhut torutoru ni parpadanan angka na tarsurat di bagasan buku patikon.\n29:21 Pola dohonon ni sundut na soluk, anakmuna i tahe, angka na hehe dung salpu hamu, ro di halak sileban angka na ro sian tano na dao, molo diida nasida torutoru dohot parsahiton, angka na hinonahon ni Jahowa tu tano on.\n29:22 Naung gabe barerang dohot sira naung matutung sandok tanona, tung na so tarsabur be, jala ndang martumbur disi agia aha, jala ndang tubu disi agia aha ingkau rata, suman tahe tu harorongrong ni Sodom, Gumora, Adma dohot Zeboim, angka naung marongrong dibahen Jahowa di bagasan rimasna dohot di bagasan parpiarpiar ni murukna.\n29:23 Dung i dohonon ni sude angka bangso parbegu ma: Boasa tung songon i ulaning bahenon ni Jahowa tu tano on? Aha do ulaning parbonsiran ni parpiarpiar ni rimas na bolon on\n29:24 Jadi dohonon ni halak ma mangalusi: Ala na tinadingkonnasida parpadanan na binahen ni Jahowa, Debata ni ompunasida i, na binahenna tu nasida, uju Ibana manogihon nasida ruar sian tano Misir.\n29:25 Hape laho do nasida musengani mangoloi angka debata sileban, huhut marsomba tusi; debata angka na so tinandanasida i, jala na so tinurpukkonna tu nasida.\n29:26 Dibahen i marsigorgor ma rimas ni Jahowa mida tano on, gabe manginona tusi saluhut torutoru, angka na tarsurat di bagasan buku on.\n29:27 Jadi disiaphon Jahowa ma nasida sian tanonasida i di bagasan murukna dohot di bagasan parpiarpiar ni rimasna na godang i, jala diambolongkon nasida tu tano na asing, songon na andar sadarion.\n29:28 Angka hahomion na buni, Jahowa Debatanta do nampunasa, alai anggo pangungkapon angka na pinapatarna i, hita do nampunasa, nang angka anakkonta ro di salelenglelengna, laho mangulahon sude hata ni patikon.


Joh 3 | `SLL | STEP | Ena Perisi yalhobi enin ta, Yuda ari singaba momia. Yaliwe, haang Nikodimas.\nYisas Nikodimas kina ha wai ongwo ha\n1 Ena Perisi yalhobi enin ta, Yuda ari singaba momia. Yaliwe, haang Nikodimas. 2 Yal i girungwo ta Yisas mongwo bani u pa dire yu ditongwi, “Tisao, ni God ni bai nu sungure, ya ure ha maing nir si tenga piminua. Ni diu sire tal guma hon dongwo onga i, God yulang ni tekinangure tal yu onanga panamo? Paikinamia. Yulang ni tongure onga pamua.” 3 Dimba Yisas yu ditongwi, “Ni ha weni kara dinba, na di ni teralga piro. Yal ta aang kul emiba, tal ta minibani ya ure hon kul ekinangwo God kene ongwo hol u tibi omia di hanamo? I ta hankinamua. Hon kul enangwo gintani hanangwo pamua.” 4 Dungure Nikodimas yu sirin bol tongwi, “Ayo, ari mongwo iwe, hon talongure aang yong miling sina nangure, kul mena olama di dine?” 5 Dimba Yisas yu ditongwi, “Na ha pangwo di ni teya. Yal ta nir te God Kwiang tal ta ol tenangure pol kule hon kul ekinangwo, God kene ongwo bani namo? I ta honama. Pol kule hon kule enangwo God kene ongwo bani gintani nangwo pamua. 6 Ari gir pare kule engwiwe, ari gumang homia. Te God Kwiang gir pare kul engwiwe, God Kwiang nin gumang homia, gir nomani hama sikima, wai weni dimua. 7 Ni yalhobi hon ni kul enamua di ni tega i, talmere na kul ename di pinba, nomani gogo sikio. 8 Hamen hair gogo ongwo nugung pinba, u ongwo hol ni uling han mo? I ta hankinia. Ungwo hol ure u ongwo hol i omua. God Kwiang yal ta ol tenangure, pol kule hon kul enangwiwe, hamen hair ongwo meri onamia, ni uling hankinanga pamua.” 9 Dungure Nikodimas yu ditongwi, “Tal ha dinga i talmere onangwo pire dine?” 10 Dimba Yisas yu ditongwi, “Ayo. Ni Isrel ari hobi Tisa irai monia, ha diga i pir po sikino? 11 Na yalhobi tal pire hanere ominga i, i tibi ol ni tere nibil di ni tominua. Tominba, ni yalhobi a i si wakire, grana si olinua. 12 Na ganba baniya ha maing u tibi ongwo i, boling kul ni teiba, ni doling bole ogolo a i si wakinua. Te hamen bani ha oun domia di ni tegere, talmere ole pinane? 13 Yal ta yamoni mo hamen bani namo? I ta honamia. Na Ari Wang Weni molia. Molere hamen bani mole ya ime wiwa. 14 Homa yal Moses ganba po engwo bani onba er yolang bani si paru di emiraya. Di engwo meri irawe, Ari Wang Weni na, er yolang bani na si paru di enamua. 15 Enangure ari tau na onangwo pamia dire pir na tere monangwo hobi, nomani wai ire mol pai gobari ha te inamua.” 16 Ena God ganba ari miling ala pamia, yong miling ni tere Wang tani weni ni te olimia. Olungwo yal i gonamia, ni yalhobi para ereyu gonanba, doling bole a i si wananga, mol pai gobari weni inanua. 17 God Wang Weni nu si olungure, hon siina di ganba bani ure, ari hobi ha hol oun dongwo ol tenama di pino? I ta ol tekinamia. Aki di tongure arihobi sigare kule u wai nangwo pamua. 18 Yal ta God Wang ogolo pir tere wa monangwo yali, God ha hol oun dongwo ol tekinamia. Te yal ta God Wang ogolo pir tekire wa monangwo yali, God haya ha hol oun dongwo ol tomua. 19 Ena ha hol maing yu pamia. Ganba baniya nabile ba bongwo u tibi umba, arihobi iwe, tal nigi dongwo a i si wa molere, mining hole si bongwo ala i ya mol parala dire yulang bomua. Bole ba bongwo bani wanangwo ha pirikimua. 20 Te ari hobi tal nigi dongwo ol warere, nabile ba bongwo hol iwe, nigi de hanere, wanangwo ha pirikimia. Nabale ba bongwo hol iwe, wanangwo, tal nigi dongwo olalga, u tibi nangwo gai golala di pimia. 21 Te yal ta tal dime dire onangwo yal i, nabile ba bongwo hol i wanamua. Warere God wine ol tere, tal dime dire, ogolo weni olgere, ari hobi hanama dire, ole wanamua.\nYon Yisas maing di tibi olungwo ha\n22 Ena habang gin i wai sungure Yisas na gina hobi kina ere Yudia ganba omingi. Pi molere Yisas ari yal al hobi nir bil to di na tomia bil te momingi. 23 Habang gin i singaba Herot Yon olo hani sikungure honagi homa kebering hole ongwi. 24 Olere dina yal Yon Ino ganba Selim malgi mala ari hobi nir bil tongwi. Tongwo bani iwe, nir miki weni yangwi. Yangure ari hobi nir bil na tenama dire u sina ungwi. 25 Ungwo gin wie, yal Yon gamahobo Yuda yal ta kina, nir bil tongwo i, ha bolbin di mongwi. 26 Di pisolere gamahobi pire Yon yu ditongwi. “Tisao, homa Yodan nulu hoibi yuwo molere, yal ta kina ereho mole yal i momua di na tengarai, yal i omaga arihobi nir bil tongure ari para muru pir tere doling bongwo haminua.” 27 Dungure Yon yu ditongwi, “God mongwiwe, yulang tekima yal ta honagi olkungure. 28 Na ha di tibi ol ni tega i, ni yalhobi nin hamen haya pinia. Na Singaba Kraist molkiwa. Molkiba, God na nu sungure, homa e teiwa. 29 Ena yal ta al irala dire onangwiwe, inangwo al i yal i eumbi monamua. Te al ingwo yal i enin hobi aire mole ha dungwo i pire gun e tomua. Tongwo meri, na Yisas ha gung pire ere para yu gun e teiwa. 30 Yal i haang iwe, mo yu namia. Na hana ya ime sinamua.” 31 Te yal ta mini bani ya unangwo yal i, ari talhan para weni bring mining a holo sinamua. Te yal ta ganba baniya u tibi nangwo yal i, ganba baniya talhan panangwo i di kunu olamua. Yal ta hamen bani ya unangwo yal i, ari talhan hobi para ya ime sinangure, yal i tani mo dui dinamua. 32 Dire talhan wai pire hanere onangwo hobi di tibi olamua. 33 Olamba yal taniga pir tere a i si ware molkimua. Yal ta pir tere a i si wa monangwo yali, God mongwo i tibi olimua. 34 God yal ta bai nu sinangwo yal iwe, ha dinangwo i God grang pire dinamia. Dinangwo ipire, God Kwiang nu si olangure yong obilga wu binama di pino? Muru wu binanagure ha di tibi olangwo pamia. 35 Irang iwe, Wang yong miling tere, talhan para weni i aleng bani emua. 36 Te yal ta Wang i ogolo pir tere a i si ware monanga, mol pai gobari inanua. Yal tau Wang grang wine olkinanga, mol pai gobari irala di pino? Ta ikinanga pamia. God yong ki ei ni te monangwo monamua.


Hakim-hakim 4 (TOBA)\nI. Marbalik muse Israel, gabe dipapatu si Jabin, raja ni halak Kanaan nasida 1-3. II. Si Debora dohot si Barak paluahon sian i 4-16. III. Si Jael mambunu si Sisera 17-24\n1(I.) Alai dung mate si Ehud, diulahi halak Israel muse mangulahon sogo ni roha ni Debata.\n2Dibahen i digadishon Jahowa ma nasida tu tangan ni si Jabin, raja ni halak Kanaan, na mangarajai di Hazor, jala partogi ni paranganna, i ma si Sisera, na maringan di Haroset ni angka parbegu.\n3Dung i mangangguhi ma halak Israel tu Jahowa, ai tung siaratus hureta bosi di rajai, jala dirupa halak Israel mambahen uhum gogo tu nasida, duapulu taon lelengna.\n4(II.) Uju i ma si Debora, sada panurirang boruboru, jolma ni si Lappido, panguhum di Israel.\n5Maringan do ibana di toru ni harambir Debora, di parholangan ni Rama dohot Betel, di dolok Epraim, gabe nangkok ma halak Israel mandapothon ibana laho maruhum.\n6Dung i disuru si Debora ma suruanna marhara tu si Barak, anak ni si Abinoam sian Kades di Naptali, jala didok tu ibana: Nda nunga martona Jahowa, Debata ni Israel, songon on: Borhat ma ho, laho tu dolok Tabor, jala uluhon ma sampuluribu halak sian pinompar ni Naptali dohot Zebulon.\n7Jala Ahu manjumpangkon tu ho, tu batang aek Kison, si Sisera partogi ni parangan ni si Jabin, ro di huretana dohot paranganna, jala Ahu pasahathon ibana tu tanganmi.\n8Dung i ninna si Barak ma tu ibana: Molo didongani ho ahu, ba laho ahu; alai molo so ho mandongani ahu, ndang laho ahu.\n9Jadi ninna si Debora ma: Hudongani pe ho, alai ndada ho marbarita di dalan sidalananmu, ai tu tangan ni sada parompuan pasahaton ni Jahowa si Sisera. Jadi borhat ma si Debora, jala mardalan rap dohot si Barak tu Kedes.\n10Dung i dipaluhut si Barak ma halak Zebulon dohot Naptali tu Kedes, gabe nangkok ibana mardalan pat udur dohot sampuluribu halak; nangkok dohot si Debora rap dohot ibana.\n11Alai anggo si Heber, marga Keni, nunga mamulik hian sian halak Keni, sian pinompar ni si Hobab, simatua doli ni si Musa, jala nunga dipajongjong undungundungna sahat ro di hau ara di Zaannim marjonokkon Kedes.\n12Jadi tarbortik ma tu si Sisera, nunga nangkok si Barak, anak ni si Abinoam, tu dolok Tabor.\n13Dung i dipaluhut si Sisera ma nasa huretana, siaratus hureta bosi, ro di saluhut paranganna niuluhonna sian Haroset ni angka parbegu tu batang aek Kison.\n14Alai ninna si Debora ma tu si Barak: Borhat ma ho, ai laos di ari on do pasahaton ni Jahowa si Sisera tu tanganmu, nda Jahowa sandiri do borhat manguluhon ho? Jadi tuat ma si Barak sian dolok Tabor, jala sampuluribu halak mangihuthon tu ibana.\n15Jadi ditaluhon Jahowa ma si Sisera, ro di saluhut huretana dohot sandok paranganna marhitehite podang ni si Barak, laos mijur si Sisera sian huretana, gabe maporus mardalan pat.\n16Dung i dieak si Barak ma huretai dohot sandok parangan i sahat ro di Haroset ni angka parbegu, jadi marragean ma sandok parangan ni si Sisera dibahen podang, ndang adong teba nanggo sada halak.\n17(III.) Alai maporus do ianggo si Sisera mardalan pat tu undungundung ni si Jael, jolma ni si Heber, marga Keni, ai mardemak do si Jabin, raja sian Hazor tu pinompar ni si Heber, marga Keni.\n18Jadi ruar ma si Jael manomunomu si Sisera, jala didok ma tu ibana: Sai tuli ma ho, ale rajanami sian jabungku, unang ho mabiar, jadi tuli ibana masuk tu undungundungna i, laos dibulusani ibana dohot hain panas.\n19Dung i ninna si Sisera ma tu nasida: Nia inang aek i otik inumonku, ai mauas do ahu. Jadi dibungka nasida ma isian ni susu, jala dilehon ibana minum, laos dibulusani muse.\n20Dung i ninna si Sisera tu nasida: Jongjong ma ho tu pintu ni undungundung i, dung i molo tung ro baoa usouso tu ho: Adong do jolma disi? Gabe dohononmu ma: Ndang adong manang ise.\n21Dung i dibuat si Jael ma, jolma ni si Heber, marga Keni, labang ni undungundung i sada, dibuat dohot nanggar sada di tanganna, jala disisipi ibana, dung i dilabangkon ma labangi tu bagasan parsontinganna, laos pajal tu tano i, laos derem anggo si Sisera dibahen lojana, jadi mate ibana.\n22Alai di na mangeak si Barak di si Sisera i, ruar ma si Jael manjumpangkon ibana, laos ninna tu ibana: Ro ma ho, asa hupatuduhon tu ho baoa na niluluanmi. Jadi dung masuk ibana tu undungundung i, ida ma bustang ia si Sisera mate, jala labangi di bagasan parsontinganna.\n23Asa dipajimput Debata ma si Jabin, raja sian Kanaan di ari na sasada i, diadopan ni halak Israel.\n24Dung i lam leleng, lam posi ma uhum ni halak Israel tu si Jabin, raja sian Kanaan, paima rendep si Jabin, raja sian Kanaan dibahen nasida.


Esra 3 | Alkitab TOBA\n← Esra 4\nEsra 2 →\n3:1 Jadi dung jumpang bulan sipaha pitu, jala maringan di bagasan hutana be halak Israel, marluhut ma bangso i, hira sahalak do, tu Jerusalem.\n3:2 Jadi hehe ma si Josua, anak ni si Josadak, rap dohot hahaanggina, i ma angka malim i dohot si Serubabel, anak ni si Sealtiel, ro di hahaanggina, asa nasida paulihon langgatan pamelean tu Debata ni Israel, mamelehon di atasna angka pelean situtungon, songon na tarsurat di bagasan buku patik ni si Musa, halak ni Debata.\n3:3 Jadi dipaojak nasida ma langgatan i di atas hajongjonganna hian (atik pe tahuton nasida maradophon angka bangso marluatluat), tole do nasida mamelehon di atasna angka pelean situtungon tu Jahowa, angka pelean situtungon manogotna i dohot bodarina i.\n3:4 Marari raya parlapelapean nasida huhut, songon na tarsurat i, mardongan pelean situtungon siganup ari, mangihuthon bilangan hombar tu uhum hian toropna ariari.\n3:5 Tole songon i muse dipelehon angka pelean situtungon hian ariari dohot di poltak ni bulan dohot di saluhut ari raya tu Jahowa, angka naung pinarbadiaan hian, ro di sude pelean na pinelehon sian lomo ni roha tu Jahowa.\n3:6 Olat ni artia bulan sipahapitu dipungka nasida mamelehon angka pelean situtungon tu Jahowa; alai anggo joro ni Jahowa ndang dope dipaojak.\n3:7 Dung i dilehon nasida hian ma perak tu halak pande batu dohot hau, angkup ni sipanganon, siinumon dohot miak tu halak Sidon dohot Tirus, asa diboan nasida hau Ares sian Libanon mardalan sian laut sahat tu Joppe, hombar tu parenta ni Sirus, raja sian Persia tu nasida.\n3:8 Alai paduataonhon dung sahat nasida tu joro ni Debata di Jerusalem, di bulan sipaha dua, dipungka si Serubabel, anak ni si Sealtiel dohot si Josua, anak ni Josadak, ro di pasipasi ni hahaangginasida i, i ma angka malim dohot halak Lepi, ro di sude angka naung mulak sian habuangan ro tu Jerusalem, jala dipabangkit nasida halak Lepi olat ni na marumur duapulu taon tu ginjang, mangaradoti ulaon di joro ni Jahowa.\n3:9 Jongjong huhut disi si Josua rap dohot anakna dohot hahaanggina, si Kadmiel pe rap dohot angka anakna, ro di halak Juda, hira sahalak do mangaranapi angka jolma na mangaradoti ulaon di joro ni Debata, tole pinompar ni si Henadad ro di anaknasida dohot hahaanggina, i ma halak Lepi.\n3:10 Jadi dung dibahen angka pande ojahan ni joro ni Jahowa, jongjong ma angka malim marpangkean be, patioptiop sarune dohot halak Lepi, pinompar ni si Asap mardongan parhinaloan laho mamujimuji Jahowa, hombar tu aturan na binahen ni si Daud, raja sian Israel.\n3:11 Jadi marende taripar nasida mamujimuji dohot mandok mauliate tu Jahowa, ala pardengganbasa Ibana, jala ro di salelenglelengna asi ni rohana i mida Israel. Jadi sandok bangso i pangiar soarana marolopolop mansai gogo laho mamujimuji Jahowa, ala naung dibahen ojahan ni joro ni Jahowa.\n3:12 Alai torop do sian angka malim dohot halak Lepi ro di angka induk marompuompu, angka na tuatua, angka na sanga marnida joro parjolo i, dung diida nasida ojahan di bagas i tumatangis be do nasida marsoara godang; alai torop halak huhut marolopolop sian las ni rohana, pola dipangiar soarana i.\n3:13 Jadi ndang tarsirang halak situan na torop i soara olopolop dibahen las ni roha sian soara partangison ni bangso i: Ai tung marsoara na gogo situtu bangso i marolopolop pola tarbege soara i tu na dao.


Parjamita 3 | Alkitab TOBA\n← Parjamita 4\nParjamita 2 →\nAugust 17, 2008 · 14:08\n3:1 Martingki be do luhutna na tinompa. Martiti be do huhut nasa sangkapsangkap di hasiangan on.\n3:2 Martiti be do: Na tubu dohot na mate; na manuan dohot na mangurati na sinuan i;\n3:3 Na mambugangi dohot na pamalumhon; na mangalohai dohot na paulihon;\n3:4 Na tangis dohot na mengkel; na mangandungi dohot na manontor;\n3:5 Na mambolongkon batu dohot ma papunguhon batu; na masiummaan dohot na mandao sian na masiummaan;\n3:6 Na mangalului dohot na mangago; na mangaramoti dohot na mambolongkon;\n3:7 Na mangaribahi dohot na manjarumi; na mauhom boti dohot na marhata i;\n3:8 Na mangkaholongi dohot na mangkosom; na marmusu dohot na mardemak:\n3:9 Tung aha ma parsaulian na hot tinggal di pangula marhite sian ulaonna sandiri?\n3:10 Nunga tung tangkas huida hangaluton na tinurpukkon ni Debata tu jolma manisia, asa marngalutan marhite sian angka i.\n3:11 Alai anggo Ibana denggan do saluhutna i dibahen di tingki halehetanna; ditompahon do huhut roha hangoluan salelenglelengna tu bagasan rohanasida, holan na so dapot jolma i sulingkitonna jadijadian na jinadihon ni Debata sian mulamula sahat ro di ujung.\n3:12 Dibahen i nunga tung hutanda, ndang adong na dumenggan di nasida, nda na marlas ni roha dohot na mambahen na denggan saleleng di ngoluna.\n3:13 Angkup ni tahe manang ise jolma na mangan dohot na minumi dohot marnida na denggan marhite sian ulaonna, silehonlehon ni Debata do nang i.\n3:14 Nunga tung tangkas huboto, luhut na binahen ni Debata, i do na hot ro di salelenglelengna; ndang tarbahen jolma i manambai tusi, manang mangorui sian i, dibahen Debata pe songon i, asa mabiar jolma i mida Ibana.\n3:15 Manang aha na masa nuaeng, naung dung masa do i, jala manang aha na masa sogot pe, nunga dung masa do i di na robi; ai diulahi Debata do mangalului naung salpu i.\n3:16 Angkup ni nunga dung huida di hasiangan on: Hajongjongan ni uhum, hape masa disi hajahaton, dohot hajongjongan ni hatigoran, hape masa disi hageduhon.\n3:17 Jadi ninna rohangku di bagasan ma: Rap uhumon ni Debata ma halak partigor dohot parjahat, ai mandapot di Ibana do sogot saluhut sangkap ni roha ni jolma dohot sandok ulaonna.\n3:18 Angkup ni didok rohangku ma di bagasan: Ala ni pangalaho ni jolma manisia umbahen songon i masa, naeng unjunan ni Debata nasida, papatarhon tu nasida tudoshon pinahan sambing nasida marpangalaho, anggo sian rohanasida sandiri.\n3:19 Ai tung sisada parsorion do sogot jolma manisia dohot pinahan; mate pinahan, mate dohot jolma i, sada do hosai i di saluhutna, ndang adong hasurungan ni manisia sian pinahan, ai laho salpu do luhutna.\n3:20 Laos sada do hapatean ni luhutna; marharoroan sian orbuk do luhutna, laos marhapatean tu orbuk muse luhutna.\n3:21 Ai tung ise ma umbotosa manang tung manaek tu ginjang do ia tondi ni manisia? Ia hosa ni pinahan tung turun do tu tano.\n3:22 Dibahen i nunga tung tangkas huida ndang adong na dumenggan, nda marlas ni roha jolma i di angka ulaonna, ai i do jambarna. Ai tung ise ma mamboan jolma i tusi, asa idaonna manang aha na masa dung salpu ibana?\nFiled under 1 Padan Na Robi, 21 Parjamita\nTagged as Parjamita


MATEUS 20 - BIBLE & BUKU ENDE ONLINE\n20:1 Ai tudos do harajaon banua ginjang i tu sada na mora, na laho sogot di torang ni ari mangarahon pangula tu porlak anggurna.\n20:2 Jadi dung mardos ni roha ibana dohot angka pangulana taringot tu upanasida, i ma sahupang sadari, disuru ma nasida tu porlakna.\n20:3 Dung i, laho tu balian di pungkul sia, diida ma halak na asing na ngongong di onan i.\n20:4 Gabe didok ma tu nasida: Ua, dohot ma hamu tu porlakki! Hulehon pe tu hamu na tama. Jadi laho ma nasida.\n20:5 Dung i laho muse ma ibana di pungkul sampuludua dohot di pungkul tolu, laos songon i do dibahen.\n20:6 Dung i laho muse ma ibana di pungkul lima, jadi jumpangsa ma halak na asing jongjong boti disi, jadi didok ma tu nasida: Boasa ngongong sambing hamu manipat sadari on?\n20:7 Jadi didok nasida ma tu ibana: Ndang adong na mangarahon hami. Dung i didok ma tu nasida: Dohot ma hamu laho tu porlakki!\n20:8 Asa dung bot ari, didok parporlak anggur i ma mandok juaratulisna: Jou ma angka pangula i, parlehon ma upanasida, jojor sian na parpudi sahat ro di na parjolo i!\n20:9 Jadi ro ma angka na masuk di pungkul lima, dijalo be ma sahupang.\n20:10 Alai di na ro angka na parjolo i, hirim ma rohanasida, gumodang jaloonna; hape nang nasida, sahupang be do dijalo.\n20:11 Alai manjalo i, marmungutmungut ma nasida dompak na mora i,\n20:12 ninna ma: Ia halak an na parpudi masuk, holan sajom do i mulaulaon, gabe dos do dibahen ho nasida tu hami, angka na tumaon renge ni ulaon ro di mohop ni ari!\n20:13 Dung i ninna ma mangalusi sada sian nasida: Ndang adong hubahen tu ho na so tigor, amang! Nda mardos ni roha hita di na sahupang i?\n20:14 Jalo ma na tu ho i; dung i laho ma! Alai naeng do ahu mangalehon tu na parpudi on songon na tu ho.\n20:15 Ai nda tama guru di ahu ugasanki? Somor do matam, ala basa ahu?\n20:16 Songon i ma gabe parjolo angka na parpudi hian, jala angka na parjolo hian gabe parpudi. (Ai lan do na jinou; alai otik do na tarpillit.)\n20:17 Dung i laho nangkok tu huta Jerusalem, pulik ma diarahon Jesus na sampuludua i, dipanghulingi ma nasida di tongandalan i:\n20:18 Na nangkok ma hita tu Jerusalem, pasahatonna ma disi Anak ni jolma i tu angka sintua ni malim dohot tu sibotosurat, gabe uhumonnasida ma Ibana, ingkon marutang hosa.\n20:19 Dung i pasahatonnasida ma Ibana tu parbegu, asa diinsahi, dilinsingi jala diparsilangkon. Dung i mulak mangolu ma Ibana di ari patoluhon.\n20:20 Dung i didapothon ina ni anak ni si Sebedeus rap dohot angka anakna i ma Ibana, disomba ma, laho pasahathon pangidoanna.\n20:21 Jadi ninna Jesus ma mandok ibana: Aha dipangido rohamu? Dung i didok ma tu Ibana: Loas ma hundul sogot anakku na dua on, na sada di siamunmu, na sada nari di hambirangmu, di harajaonmi!\n20:22 Alai ninna Jesus ma mangalusi: Ndang diboto hamu na pinangidomuna. Tung tarinum hamu ma siinumon na naeng inumonku (jala tarparidi hamu ma paridion siparidionku)? Jadi didok nasida ma: Tarbahen hami do!\n20:23 Dung i didok ma tu nasida: Tutu nian, inumonmuna do siinumonki; jala paridihononmuna do pandidion siparidihononki; alai ndang guru di Ahu na mambahen hundul di siamunhu dohot di hambirangku. Damang i do padirihon i tu angka panahatanna i.\n20:24 Umbege i na sampulu i, sogo ma rohanasida mida donganna na dua i.\n20:25 Alai dipapungu Jesus ma nasida, ninna ma: Dirajai angka sigomgomi bangso do anak buana, jala dipatunduk angka na sangapna do nasida; diboto hamu do i.\n20:26 Unang ma songon i anggo di hamu! Manang ise hamu na naeng sangap, i ma gabe pangoloi di donganna.\n20:27 Jadi manang ise hamu, na naeng parjolo, i ma gabe naposo ni donganna.\n20:28 Songon Anak ni jolma i pe, ndada asa dioloi halak Ibana, umbahen na ro; Ibana balik pangoloi jala mangalehon hosana bahen tobus ni torop jolma.\n20:29 Jadi laho ruar sian Jeriko, torop ma halak mangihuthon Ibana.\n20:30 Jala hundulhundul ma dua halak na mapitung di pinggol ni dalan i; jadi dung dibege mamolus Jesus, joujou ma nasida, ninna ma: Asi ma roham di hami, Anak ni si Daud!\n20:31 Alai dipinsang angka natorop i ma nasida, asa sip nian: Alai lam gogo ma nasida manjoujou: Asi ma roham di hami, Tuhan, Anak ni si Daud!\n20:32 Jadi mangulon ma Jesus, dipanghulingi ma nasida: Aha dipangido rohamuna sibahenonku tu hamu?\n20:33 Dung i didok nasida ma: Naeng ma mungkap matanami, Tuhan!\n20:34 Gabe asi ma roha ni Jesus, dijama ma matanasida jadi pintor marnida ma. Jadi diihuthon nasida ma Ibana.


Bilangan 35 (TOBA)\n<< Bilangan 35 >>\nI. Taringot tu angka huta ni halak Lepi 1-8. II. Angka huta haporusan ni halak sibunu jolma so hirimhirimna 9-15. III. Panguhumon tu halak sibunu jolma 16-34\n1(I.) Dung i ro muse hata ni Jahowa tu si Musa di adaran Moab, martopihon Jordan, tondong ni Jeriko, ninna ma:\n2Dokkon ma halak Israel i, asa dilehon nasida angka huta sian partalian hapunjunganna be tu halak Lepi, bahen inganannasida.\n3Lehonon huhut tu halak Lepi tano upa parik humaliang hutanasida i bahen panjampalan; asa angka huta i gabe inganan di nasida jala angka panjampalan i di dorbianasida dohot di pinahannasida marragamragam.\n4Alai angka upa parik ni huta, angka silehononmuna tu halak Lepi, ingkon sian balian ni parik ni huta i suhatan saribu asta humaliang.\n5Ingkon suhatanmuna sian balian ni parik i sambariba tungkan habinsaran dua ribu asta dohot sambariba tungkan dangsina dua ribu asta dohot sambariba tungkan hasundutan dua ribu asta dohot sambariba tungkan utara dua ribu asta, asa huta i di porsitongaanna; ingkon i ma upa parik ni angka huta i.\n6Alai angkup ni huta angka silehononmuna tu halak Lepi, i ma na onom huta haporusan, angka silehononmuna, asa maporus tusi halak sibunu jolma, lehononmuna dope tu nasida opatpulu dua huta.\n7Jadi torop ni sude huta angka silehononmuna tu halak Lepi opatpulu ualu huta rap dohot upa parikna.\n8Ingkon sian partalian ni halak Israel do lehononmuna angka huta i, gumodang do sian halak na gumodang partalianna, jala ummotik sian halak na otik partalianna; ganup marguru tu partalianna na sinagihon tu ibana, lehononna sian angka hutana tu halak Lepi.\n9(II.) Dung i ro muse hata ni Jahowa tu si Musa songon on:\n10Patolhas ma hatangkon tu halak Israel: Ia dung ditaripari hamu Jordan masuk tu tano Kanaan.\n11Ingkon papulihonmuna di hamu angka huta na tau bahen huta haporusan di hamu, asa tarbahen maporus tusi halak sibunu jolma, so pangkirimanna.\n12Asa angka huta i bahen haporusan di hamu maradophon jolma parlulu, asa unang mate halak sibunu jolma i so jolo sanga jongjong ibana di adopan ni luhutan paruhuman.\n13Jala sian huta angka na pinatongonmuna, ingkon onom gabe huta haporusan di hamu.\n14Ingkon tolu huta patongononmuna di baribaon ni Jordan, jala tolu huta patongononmuna di tano Kanaan: Ingkon gabe huta haporusan do i.\n15Na onom huta i ingkon gabe haporusan nang di halak Israel, nang di halak dagang, nang di halak paisolat di tongatongamuna, asa tarbahen maporus tusi manang ise na mambunu jolma so pangkirimanna.\n16(III.) Tung sura manang ise mambunu jolma marhite sian ulaula bosi, pola mate, sibunu jolma ma ibana tutu, ingkon marutang hosa do halak pamunui.\n17Manang tung sura mate jolma i dibunu marhite sian batu na di tanganna tau pamunu hian, sibunu jolma ma ibana tutu, ingkon marutang hosa halak pamunui.\n18Manang tung sura mate jolma i dibunu marhite sian panggado hau na di bagasan tanganna, tau pamunu hian, sibunu jolma ma ibana tutu, ingkon marutang hosa halak pamunui.\n19Ingkon jolma parlulu hian mambunu halak pamunui, manang didia pe ibana dapotsa, jadi ma bunuonna ibana.\n20Manang tung sura ditenju jolma i sian hosom ni rohana, manang dituntun maninggangkon manang aha tu ibana pola mate.\n21Manang tung sura dipastap ibana ala naung musuna hian pola mate, ingkon marutang hosa jolma pamastapi, ai sibunu jolma do ibana; ingkon jolma parlulu hian mambunu halak pamunui, manang didia ibana dapotsa.\n22Alai tung sura ndada sian sangkapna hian jala ndada ala musuna hian umbahen ditenju ibana manang ditinggangkon tu ibana manang aha, ndada sian tuntunna hian.\n23Manang tung sura ditinggangkon batu tu ibana, tau pamunu hian, so botobotoanna, pola mate jolma i, alai ndada musuna hian, jala ndada disangkap hian hamagoanna.\n24Ingkon luhutan i manguhum jolma pamunui dohot jolma parlulu i, hombar tu angka uhumon.\n25Ingkon luhutan i paluahon jolma pamunui sian tangan ni jolma parlulu i, ingkon luhutan i manogihon ibana mulak tu huta haporusanna hian; ingkon disi do ibana maringan, paima mate sintua ni malim, naung miniahan marhite sian miak na badia.\n26Alai tung sura ruar jolma pamunui salpu sian parbalohan ni huta haporusanna hian.\n27Laos dapot jolma parlulu i ibana di ruar ni parbalohan ni huta haporusanna i, gabe dibunu parlulu i ma halak pamunui, ndang marutang mudar ibana.\n28Ai ingkon tinggal hian ibana di bagasan huta haporusanna i, paima mate sintua ni malim, alai dung mate sintua ni malim, jadi ma jolma pamunui mulak tu huta partalianna hian.\n29Luhutna i ingkon gabe patik ni uhum di hamu marsundutsundut di saluhut huta ingananmuna i.\n30Manang ise na mambunu jolma, ingkon bunuon ma pamunui, dung binege hata ni angka sitindangi; alai anggo holan sada do sitindangi ndang masuk maralus dompak jolma i pola marutang hosa uhumon.\n31Jala ndang jadi jaloonmuna hepeng partobus ni hosa ni halak sibunu jolma, na marutang hosa hian, ingkon saut do ibana bunuon.\n32Jala ndang jadi jaloonmuna hepeng partobus sian jolma naung maporus tu huta haporusanna, mangaloas ibana mulak maringan di tanona hian, jumolo sian na mate sintua ni malim i.\n33Unang tung ramuni hamu tano na niingananmuna i, ai mudar i do paramunhon tano i, jala ndang dapot padengganon tano i, ala ni mudar naung nidurushon disi, nda holan marhite sian mudar ni jolma na mandurushon.\n34Dibahen i unang ramuni hamu tano na niingananmuna i, pola dohot Ahu maringan di tongatongana; ai Ahu do Jahowa na maringan di tongatonga ni halak Israel.


I Samuel 23 | Alkitab TOBA\n23:1 Dung i dibaritahon halak ma tu si Daud songon on: Ida ma, halak Palistim marporang dompak Keila, jala dipupusi nasida angka pardegean.\n23:2 Jadi marsungkun ma si Daud tu Jahowa, ninna ma: Na jadi do ahu laho manaluhon halak Palistim i? Dung i ninna Jahowa ma tu si Daud: Laho ma ho, jala taluhon halak Palistim i jala palua Keila.\n23:3 Alai ro ma hata ni angka baoa dongan ni si Daud i tu ibana: Ida ma, gari dison di Juda mabiar hita, lam laho muse hita tu Keila mandopang parangan ni halak Palistim?\n23:4 Jadi diulahi si Daud sahalinari manungkunhon tu Jahowa, gabe dialusi Jahowa ibana, ninna ma: Borhat ma ho tu Keila, ai Ahu sandiri pasahathon halak Palistim tu bagasan tanganmu.\n23:5 Jadi laho ma si Daud rap dohot baoa donganna i tu Keila, jala marporang dompak halak Palistim, laos diolat ma pinahannasida i, jala hataluan bolon dibahen tu nasida, gabe dipalua si Daud ma pangisi ni Keila.\n23:6 Alai uju maporus si Abiatar anak ni si Ahimelek mandapothon si Daud tu Keila, laos diboan dohot baju epod i di bagasan tanganna.\n23:7 Dung i tarbortik ma tu si Saul naung ro si Daud tu Keila. Jadi ninna si Saul ma: Nunga dipasahat Debata ibana tu bagasan tanganku; ai nunga tarlolo ibana, dung masuk ibana tu bagasan huta na marharbangan jala marransang.\n23:8 Dung i martingting ma si Saul paluhuthon sandok bangso i laho marporang, asa tuat tu Keila laho martungkum si Daud dohot angka baoa donganna i.\n23:9 Jadi dung diboto si Daud naung marsangkap hamagoan si Saul dompak ibana, gabe ninna ma tu malim Abiatar: Boan tuson baju epod i!\n23:10 Dung i ninna si Daud ma: Ale Jahowa, Debata ni Israel, nunga tangkas dibege naposom marsangkap si Saul naeng ro tu Keila laho mangago huta i ala ahu.\n23:11 Beha tagamon do pasahaton ni isi ni Keila ahu tu bagasan tanganna? Tagamon do tuat si Saul, songon naung binege ni naposomon? Ale Jahowa, Debata ni Israel, ua pabotohon ma i tu naposomon! Jadi ninna Jahowa ma: Sai na tuat do ibana.\n23:12 Dung i ninna si Daud ma muse: Beha tagamon do pasahaton ni isi ni Keila ahu dohot angka baoa donganki tu bagasan tangan ni si Saul? Jadi ninna Jahowa ma: Sai pasahatonnasida do ho.\n23:13 Dung i borhat ma si Daud dohot angka baoa donganna, arga onom ratus halak toropna, gabe ruar ma nasida sian Keila, jala madoado boti nasida. Jadi dung tarbortik tu si Saul, naung malua si Daud sian Keila, gabe dipasohot ma tuat tusi.\n23:14 Tading di halongonan ma ianggo si Daud, di atas robean na gonting, laos maringan ibana di atas dolok na di halongonan Sip. Sai didatdati si Saul do paburuburu ibana saleleng mangolu; alai ndang dipasahat Debata ibana tu bagasan tanganna.\n23:15 Jadi dung diida si Daud, naung borhat si Saul paburuburu hosana, gabe tading ma si Daud di halongonan Sip di bagasan sada tombak.\n23:16 Jadi borhat ma si Jonatan anak ni si Saul mandapothon si Daud tu bagasan tombak i, jala dipapir tondina di bagasan Debata.\n23:17 Laos ninna ma mandok ibana: Unang ho mabiar ai ndang tagamon dapot tangan ni damang si Saul i ho, ingkon bangkit raja do ho gumomgom Israel, jala ahu gabe donganna paidua; damang si Saul pe tangkas do i diboto.\n23:18 Jadi marpadan ma nasida na dua di adopan ni Jahowa; laos tinggal di bagasan tombak i ma si Daud; alai anggo si Jonatan mulak do tu jabuna.\n23:19 Dung i nangkok ma halak Sip, manopot si Saul tu Gibea, angka ninna ma: Nda martabuni do si Daud di lambungnami di atas ni dolok angka na di bagasan tombak, di atas robean Keila na tungkan dangsina sian halongonan?\n23:20 On pe marguru tu sandok lomo ni roham ale rajanami, sai tuat ma ho, asa hupasahat hami ibana tu bagasan tangan ni rajai.\n23:21 Dung i ninna si Saul ma: Angka na pinasupasu ni Jahowa ma hamu, ala sayang ni rohamuna di ahu.\n23:22 Antong laho ma hamu haru sulingkit hamu dope, asa diboto jala diida hamu tangkas ingananna, pangulonan ni patna, manang ise naung marnida ibana disi; ai tarbortik do tu ahu, tung na angkal situtu do ibana.\n23:23 Riori hamu huhut jala sulingkit hamu saluhut jaringjing tau partabunianna, dung i mulak hamu tu ahu ia dung tontu, asa huihuthon hamu; jala molo tung di bagasan luat i ibana, sai na usousoanku do ibana di tongatonga ni sandok Juda angka na marriburibu.\n23:24 Dung i borhat ma nasida jala laho tu Sip manjoloani si Saul. Alai anggo si Daud dohot angka baoa donganna i di halongonan Maon do di adaran tungkan dangsina ni halongonan i.\n23:25 Jadi dung laho si Saul dohot angka baoa donganna i naeng mangalului, tarbortik ma i tu si Daud, gabe tuat ma ibana sian dolok batu i laos maringanan di halongonan Maon. Dung dibege si Saul barita i, gabe diihuthon ma mangeak si Daud tu halongonan Maon.\n23:26 Dung i mardalan ma si Saul di na sambariba ni dolok i jala si Daud dohot angka baoa donganna i di na sambariba nari ni dolok i. Alai manilu ma nian si Daud maporus maradophon si Saul, gabe ro ma si Saul dohot angka baoa donganna i mangalolo si Daud dohot angka baoa donganna i, naeng manangkup nasida.\n23:27 Hape ro ma sada suruan mandapothon si Saul, ninna ma: Haru siluhon ma ro, ai nunga disola halak Palistim tano i.\n23:28 Jadi mulak ma si Saul sian na mangalele si Daud, jala laho manjumpangkon halak Palistim. Alani do umbahen digoar halak inganan i: Sela-Hammalekot (dolok batu haluaon).


5 ROMANIAN PARTY HITS VOL. 310 2019 [ALBUM ORIGINAL] 03 Aprilie 2019 78\n6 Romanian Party Hits Vol. 309 2019 (Album Original) 28 Martie 2019 85


Kisah Para Rasul 10 (TOBA)\nI. Si Kornelius manjou si Petrus tu jabuna 1-8. II. Dipodai Debata si Petrus 9-20. III. Jamita ni si Petrus; hasosonggop ni Tondi Parbadia 21-48\n1(I.) Alai adong ma di Kaesarea sada halak na margoar Kornelius, letnan do ibana, masuk horong Italia.\n2Na daulat do ibana jala mangkabiari Debata rap dohot sandok isi ni bagasna; godang do asiasina diparlehon tu bangso i jala ondop do ibana martangiang tu Debata.\n3Jadi torang ma diida di bagasan tondina tar di pungkul tolu arian i, ro surusuruan ni Debata manopot ibana, didok ma tu ibana: O Kornelius!\n4Alai marnida i ibana, biar ma rohana, huhut ma didok: Ai aha, Tuhan? Gabe ninna ma: Nunga sahat tu parningotan di jolo ni Debata angka tangiangmi ro di angka asiasimi.\n5Onpe, suru ma halak tu Joppe, mangalap si Simon na margoar Petrus.\n6Na sorang di si Simon sipauli hulingkuling, parjabu di topilaut.\n7Asa disi laho surusuruan na mangkatai dohot ibana, dijou ma naposona dua halak dohot soldadu sada na daulat roha sian angka na di lambungna.\n8Dipajojor ma saluhutna i tu nasida, laos disuru ma nasida tu Joppe.\n9(II.) Alai marsogotna i, uju di tongandalan dope nasida ondeng laho mandapothon huta i, manaek ma si Petrus tu bilut parginjang martangiang di hos ni ari.\n10Gabe male ma ibana, naeng ma mangan. Jadi tagan marhobasi nasida di ibana, adong ma niidana di bagasan tondina:\n11Diida ma mungkap langit, dung i mijur ma sian i sada inganan na songon dagangan na bidang, na martali di suhisuhina na opat i, ditantan tu toru.\n12Di bagasan ni i adong ma ragam ni siopatpat dohot angka na manjirir di tano ro di angka pidong na martongatonga langit.\n13Dung i tarbege ma soara, na mandok tu ibana: Hehe ma ho, Petrus; seseati ma, pangan ma!\n14Alai ninna si Petrus ma: Tongka, Tuhan! Ai ndang dung hupangan na ramun manang na so ias.\n15Dung i ro muse ma soara paduahalihon mandok tu ibana: Unang ramun dok naung niiasan ni Debata!\n16Tolu hali ma masa songon i, dung i mamintor ma tarhindat dagangan i tu ginjang.\n17Bohabohaon dope roha ni si Petrus, manang dia lapatan ni na niidana i, nunga jongjong di jolo pintu i na sinuru ni si Kornelius i, dung dipausoi nasida bagas ni si Simon i.\n18Jadi joujou ma nasida manungkun, manang na sorang disi si Simon na margoar Petrus.\n19Alai di na marhusari dope roha ni si Petrus taringot tu na niidana i, ninna Tondi i ma mandok ibana: Adong do na mangalului ho!\n20Hehe ma ho, mijur ma, dongani nasida; unang ganggu roham, ai Ahu do marsuru nasida!\n21(III.) Jadi mijur ma si Petrus mandapothon halak i, ninna ma: Ahu do na niluluanmuna! Dia do alana, umbahen na ro hamu?\n22Dung i didok nasida ma: Ia si Kornelius, i ma sada letnan, halak na tigor roha na mangkabiari Debata, na uli baritana di saluhut halak Jahudi; dapot parenta do sian surusuruan na badia; suruonna, ninna, mangalap ho tu jabuna, tumangihon hata sian ho.\n23Jadi diarahon ma nasida tu bagas, ditamuei ma. Manogotna i borhat ma ibana rap dohot nasida; dohot ma deba sian angka dongan na sian Joppe mandongani ibana.\n24Marsogotna i muse sahat ma nasida tu Kaesarea. Alai nunga maimaima hian si Kornelius, jala nunga dipapungu angka donganna samarga dohot angka alealena na sumolhot.\n25Asa di na bongot i si Petrus, ditomu si Kornelius ma ibana, marsinggang ma huhut sumomba ibana.\n26Alai dipahehe si Petrus do ibana, ninna ma: Hehe ma ho; jolma do nang ahu!\n27Dung i mangkatai ma nasida laho bongot, jadi torop ma pungu disi didapot.\n28Dung i didok ma tu nasida: Diboto hamu do, subang bolon do i di halak Jahudi mandongani manang manopot halak na sian bangso na asing. Alai diajari Debata do ahu, na so jadi goaron jolma dia pe ramun manang so ias.\n29Ala ni i umbahen na so manjua ahu ro, di na taralap i ahu. Antong, na manungkun ma ahu nuaeng: Ala ni hata dia do umbahen na dialap hamu ahu?\n30Jadi didok si Kornelius ma: Opat ari ma nuaeng, boho songon on ari, di pungkul tolu, martangiang ahu di bagashon, jadi jongjong ma di jolongku sahalak parulos na marlinanglinang.\n31Na mandok: Ale Kornelius, ditangihon Debata do tangiangmi, laos diingot do angka asiasimi.\n32Antong, suru ma tu huta Joppe na manjou si Simon na margoar Petrus, na sorang di jabu ni si Simon, sipauli hulingkuling na di topilaut, ninna.\n33Jadi mamintor ma ahu marsuru mangalap ho; denggan do antong dibahen ho, ala ro ho. Nuaeng pe, nunga pungu hami saluhutna dison di jolo ni Debata, tumangihon saluhutna na nidokkon ni Tuhan i tu ho.\n34Dung i mangkuling ma si Petrus, ninna ma: Nunga tangkas dapot rohangku, na so siida bohi Debata!\n35Sian ganup bangso do tahe jangkononna angka na mangkabiari Ibana jala mangulahon hatigoran.\n36Ditongos Ibana do hatana tu angka anak Israel, laho mamaritahon dame marhite sian Jesus Kristus; Ibana do Tuhan ni saluhutna.\n37Diboto hamu do hata na masa di liat tano Judea na mamungka sian luat Galilea, dung salpu pandidion na binaritahon ni si Johannes i.\n38I ma taringot tu Jesus na sian Nasaret, na miniahan ni Debata marhitehite Tondi Parbadia dohot hagogoon; na mardalani do Ibana mambahen na denggan jala pahisarhon sude angka na pinatunduk ni sibolis, ai didongani Debata do Ibana.\n39Hami do mangkatindangkon saluhut pambahenanna i di tano Jahudi dohot di Jerusalem; dipusa nasida Ibana, digantungkon do tu hau.\n40Dipahehe Debata do Ibana di ari patoluhon, dilehon do Ibana tu hapataron,\n41ndang apala tu saluhut halak, tu angka sitindangi do na pinillit ni Debata sian nahinan; i ma hami, angka na mangan jala minum rap dohot Ibana, dung hehe Ibana sian na mate.\n42Jala didokkon do hami manjamitahon dohot mangkatindangkon tu natorop, paboa Ibana do i, na tinodo ni Debata hian gabe panguhum di angka na mangolu ro di angka na mate.\n43Saluhut panurirang i mangkatindangkon taringot tu Ibana: Jaloon ni ganup na porsea di Ibana hasesaan ni dosa marhite sian Goarna.\n44Jadi andorang dihatahon si Petrus hata ondeng, songgop ma Tondi Parbadia tu saluhut nasida na umbege hata i.\n45Jadi longang ma roha ni angka na porsea, halak Jahudi hian, dongan ni si Petrus i, ala diusehon silehonlehon ni Debata, i ma Tondi Parbadia i, nang tu halak sipelebegu.\n46Ai dibege do nasida mangkatahon di hata na asing dohot mamuji Debata.\n47Jadi didok si Petrus ma: Hum ma roha mangorai didion nasida on, angka naung manjalo Tondi Parbadia i songon hami?\n48Gabe didokkon ma didion nasida marhitehite Goar ni Tuhan Jesus Kristus. Dung i dielehelek ma ibana, asa olo ibana jolo mian di nasida.


Hesekiel 32 | Alkitab TOBA\n← Hesekiel 33\nHesekiel 31 →\nAugust 17, 2008 · 13:00\n32:1 Dung i pasampulu dua taonhon, di ari sada bulan hurung ro muse ma hata ni Jahowa tu ahu songon on:\n32:2 Ale anak ni jolma, pungka ma sada ende andung taringot tu Firaun, raja sian Misir, jala dohononmu ma tu ibana: Tudoshon singa na bajar do ho di tongatonga ni angka bangso parbegu, jala tudoshon naga do ho di angka laut, jala mamuntas do ho di bagasan angka sungem jala dilitohi ho do aek marhitehite patmu, jala diluntak ho do angka sungena.\n32:3 Songon on do hata ni Tuhan Jahowa: Ahu ma mangalungkuphon rambangku tu ho di luhutan ni torop bangso, jadi toltolonnasida ma ho tu ginjang di bagasan rambangku.\n32:4 Jala saratonku ma ho tu darat, jala reongkononku ho tu ladang manangkas, asa hupaeat tu atasmu saluhut pidong na martongatonga langit, jala butong hubahen sian ho binatang ni sandok tano on.\n32:5 Jala marambolongan hubahen sibukmu di atas ni angka dolok, jala gok bangkem na margugungugun hubahen angka rura.\n32:6 Jala butong bahenonku tano habinsatanmu marhite sian mudarmu sahat ro di angka dolok, asa gok angka rura bahenonmu.\n32:7 Apala di hapipidommi hobot bahenonku angka langit, jala mangkolom angka bintangna, ia mata ni ari hungkupan ni ombun do, jala ndang be marsinondang ianggo bulan.\n32:8 Saluhut panondang angka na lohot di langit mangkolom do bahenonku di atasmu, jala paroonku do haholomon tu tanom ninna Tuhan Jahowa.\n32:9 Godoron do huhut bahenonku roha ni torop bangso, molo hupatolhas barita ni hapipidommi tu tongatonga ni angka bangso parbegu, tu luat angka na so tinandam.\n32:10 Jadi tarhatotong bahenonku mida ho torop bangso, jala manindang imbulu ni angka rajanasida mida ho, molo marlisik hubahen podangku di adopannasida, gabe raion nasida gonop tongkin humolsohon hosana be di ari harorobom.\n32:11 Ai songon on do hata ni Tuhan Jahowa: Ingkon ro podang ni raja sian Babel marlulu dompak ho.\n32:12 Marhitehite podang ni angka ulubalang ragehononku angka paranganmu; bangso parbegu angka na garang do nasida luhutna, jala siaphononnasida do hatimbulon ni Misir, jala laumonna sandok hamoraonna.\n32:13 Jala rendephononku do saluhut pinahanna sian tano martopihon aek godang, gabe ndang be litohan ni pat ni jolma manang tambirik ni pinahan angka aek i.\n32:14 Dung i patioonku ma muse angka batang aek nasida, jala sungenasida mardalan songon miak bahenonku, ninna Tuhan Jahowa.\n32:15 Ia dung gabe halongonan tano Misir hubahen, jala pesan hinagabe ni tano i, jala huragehon sandok pangisina i, gabe tandaonnasida ma, ahu do Jahowa.\n32:16 I ma ende andungi, laos andungkonon ni halak, tole angka boru ni angka bangso parbegu mangandungkonsa taringot tu Misir dohot taringot tu sandok paranganna andungkononna do i, ninna Tuhan Jahowa.\n32:17 Dung i pasampulu dua taonhon, di ari sampulu lima bulan hurung, ro muse hata ni Jahowa tu ahu songon on:\n32:18 Ale anak ni jolma mangandung ma ho taringot tu hinadeak ni Misir, jala onjarhon ma i rap dohot boru ni bangso parbegu angka na marmulia tuat tu banua toru, mandapothon angka naung tuat tu godung!\n32:19 Tung ise ma na tinindim di haulion? Tuat ma ho asa peak ho di tongatonga ni halak na marhulup!\n32:20 Ingkon marragean nasida di tongatonga ni halak na mate tiniham ni podang, nunga pola pinasahat podang i, laos dilaum nasida Misir ro di saluhut ginomgomanna!\n32:21 Jadi dohonon ni angka na umbegu sian angka ulubalang ma tu ibana sian tongatonga ni parbeguan ro di angka na hinarana: Nunga tuat nasida, nunga marpeahan hape halak na marhulup i, angka na mate tiniham ni podang!\n32:22 Disi do hape Assur ro di sandok na nirajaanna, humaliang ibana angka hinamborna, saluhut do nasida angka na mate tartiham, angka na marragean binahen ni podang.\n32:23 Apala di parsitongaan ni godung i do hinamborna dibahen jala luhutan ni na nirajaanna humaliang hinamborna i, saluhut nasida angka na mate tartiham, angka na marragean binahen ni podang, nasida angka na mambahen hasonggoton na jolo uju di tano hangoluan on.\n32:24 Disi do hape nang Elam ro di sandok na nirajaanna humaliang hinamborna, saluhut nasida angka na mate tartiham, marragean binahen ni podang, angka na tuat tu banua toru, songon halak na marhulup nasida angka na mambahen hasonggoton na jolo uju di tano hangoluan on, gabe ingkon usungonna haurahonna nuaeng rap dohot angka na tuat tu godung.\n32:25 Di tongatonga ni halak angka na mate tartiham podomanna dibahen ro di saluhut na nirajaanna, humaliang ibana do hinambornasida, saluhut do nasida angka halak na marhulup, angka na mate tiniham ni podang, ala na binahenna hasonggoton uju di tano hangoluan on, gabe usungonnasida nuaeng haurahonnasida rap dohot angka na tuat tu godung, tung di tongatonga ni angka na mate tartiham do ibana dipeakkon.\n32:26 Disi do hape nang Mesek, Tubal ro di sandok na nirajaanna, humaliang ibana do hinambornasida, tung luhut do nasida halak na marhulup, angka na mate tiniham ni podang, ala na binahen nasida hasonggoton mida nasida uju di tano hangoluan on.\n32:27 Tung so marpeahan nasida rap dohot halak na begu, angka na marragean songon halak na marhulup, angka na tuat tu parbeguan mardongan parhohas nasida tu hamusuon, pola halangulunasida podangnasida i dibahen halak, gabe laos hajahatonnasida manginona tu holiholinasida, ala hasonggoton ni angka ulubalangnasida uju di tano hangoluan on.\n32:28 Ho pe ingkon bolahononna do ho di tongatonga ni halak na marhulup, ingkon peak ho rap dohot angka na mate tiniham ni podang.\n32:29 Disi do hape nang Edom, angka rajana ro di sude indukna, angka na pinasahat uju di habeguonnasida i bahen dongan ni angka na mata tiniham ni podang. Marpeahan do nasida nuaeng rap dohot halak parhulup, rap dohot halak naung tuat tu godung.\n32:30 Disi do hape nang induk angka na sian utara, luhut nasida ro di halak Sidon, angka na tuat rap dohot angka na mate tartiham, gabe tarurak nasida di bagasan hasonggoton mida nasida binahen ni habeguonnasida na jolo, jala marpeahan nasida halak parhulup i rap dohot halak na mate tiniham ni podang, jala ingkon usungonnasida haurahonnasida rap dohot halak na tuat tu godung.\n32:31 Angka nasida ma idaon ni Firaun, gabe tarapul ma rohana taringot tu sandok na nirajaanna i; angka na mate tiniham ni podang do Firaun ro di sandok paranganna i, ninna Tuhan Jahowa.\n32:32 Ai ahu do mambahen hasonggoton mida ibana uju di tano hangoluan on, hape anggo nuaeng marbustangan do Firaun ro di sandok na nirajaanna i, di tongatonga ni halak parhulup rap dohot angka na mate tiniham ni podang, ninna Tuhan Jahowa.


28335 Via Alfonse, Laguna Niguel, CA, 92677 - Photos, Videos & More!\n28335 Via Alfonse Laguna Niguel, CA\nPool, Spa/Hot Tub, Tennis Court(s), Racquetball, Sport Court, Gym/Ex Room, Clubhouse, Meeting Room\nCharles Harper - BRE#01995537\nTake Moulton Pkwy or La Paz to Rancho Niguel Road. Take Niguel Road to Los Morros. Take Los Morros to Via Carrisa. Take Via Carissa to Via Nadina to Via Alfonse\nCeramic Counters, High Ceilings, Unfurnished\nI have a question about MLS# OC20187747 at 28335 Via Alfonse\nI'd like a Video Tour of MLS#OC20187747 located at 28335 Via Alfonse


Lukas 14 (TOBA)\nI. Dipamalum Tuhan Jesus sada halak na sigurbahon jumpa ari Sabbat 1-6. II. Taringot tu haserepon dohot parasinirohaon 7-14. III. Haroan bolon i 15-24. IV. Soadahononhon diri laho mangihuthon Jesus 25-35\n1(I.) Jadi jumpa dibongoti Ibana jabu ni sada sintua ni halak Parise di sada ari Sabbat laho marsipanganon, nunga disi nasida mangonggopi Ibana.\n2Jadi adong ma disi di jolona sada halak na sigurbahon.\n3Jadi ninna Jesus ma mandok angka sibotopatik dohot Parise i: Ai na jadi do pamalumon sahit di ari Sabbat, manang na so jadi? Alai hohom do anggo nasida.\n4Gabe dijama Ibana ma halak i; dipamalum ma, laos dipamuli.\n5Jadi didok ma tu nasida: Anggo na targodung horbo manang halode ni manang ise hamu, nda manigor ditait tu ginjang, nang di ari Sabbat?\n6Gabe ndang haalusan nasida hatana i.\n7(II.) Alai diida ma, angka hundulan na sumangap dipilliti angka na pinio i, gabe marumpama ma Ibana, ninna ma mandok nasida:\n8Anggo tarpio ho tu parunjuhan, unang ho juguk tu hundulan na ummangat, atik beha adong piniona sahalak na sumangap sian ho;\n9gabe ro suhut i, na rap mamio hamu, mandok tu ho: Di ibana ma juguhanmi! Jadi ila ma roham juguk tu hundulan partoru.\n10Alai anggo dipio na mamio ho, laho ma ho juguk tu hundulan pudipudi; asa anggo dung ro na mamio ho, dohononna ma tu ho: Tungkan julu on ma ho juguk, ale! Jadi sangap ma ho idaon ni sude donganmu na tarpio i.\n11Ai nasa na patimbohon dirina, sipaoruon do; jala na paoru dirina, i do sipatimboon!\n12Didok ma huhut tu na mamio Ibana: Jumpa dibahen ho pesta manang haroan, unang ma pio tusi angka alealem, manang hahaanggim, manang hulahulam, manang hombar bagasmu pe, angka na gabe, asa unang nasida muse mamio ho, gabe dibalos i tu ho.\n13Alai jumpa mambuat sipanganon ho, pio ma angka na pogos, angka na martihas, na pangpang dohot na mapitung.\n14Jadi martua ma ho disi, ai ndang tarbalos nasida i tu ho; alai marbalos do i tu ho sogot di haheheon ni angka partigor.\n15(III.) Umbege i sahalak donganna marsipanganon i, ninna ma mandok Ibana: Martua ma na mangan di harajaon ni Debata!\n16Gabe ninna Jesus ma mangalusi: Adong ma sahalak na marulaon godang: Torop do halak gokkon tusi.\n17Jadi di mata ni pesta i disuru ma anak somangna mandok tu angka naung ginokkonna i: Ro ma hamu, ai nunga rade saluhutna!\n18Hape rap do nasida sude marsidalian. Didok na parjolo i ma tu ibana: Hutuhor do hauma, ndang tarbahen so laho ahu maningkir. Raja ho, ondihon ahu!\n19Ia na asing mandok: Naung hutuhor do horbo lima auga; na laho ma ahu manangkasi. Raja ho, ondihon ahu!\n20Na asing muse mandok: Nambura mambuat boru ahu; ala ni i ndang tarbahen ahu ro.\n21Muli ma anak somang i, dibaritahon ma i tu indukna. Jadi tarrimas ma suhut i, didok ma tu anak somangna: Silu, laho ma ne tu angka alaman dohot jambur ni huta i, togihon ma angka na pogos, angka na martihas, na mapitung dohot na pangpang!\n22Jadi ro ma hata ni anak somang i: Nunga saut na nidokkonmi, tuan; alai lumbang dope!\n23Gabe didok induk i ma tu naposona: Laho ma tu balian, tu angka dalan na metmet, tu angka lapelape; sosoi ma nasida bongot, asa haru gok jabungku!\n24Ai hudok ma di hamu: Na so tupa daion ni nanggo sada sian angka na ginokkon hian sipanganon na hupauli i.\n25(IV.) Alai torop do halak na mandongani Ibana. Jadi humusor ma Ibana, ninna ma mandok nasida:\n26Ganup halak na ro tu Ahu, ndang tarbahen gabe siseanku, ia so dihasogohon ibana amana, inana, na niolina, anakkonna, hahaanggina dohot angka ibotona, ro di hosana sandiri.\n27Ndang tarbahen gabe siseanku halak, na so manuhuk silang na tu ibana, laho mangihuthon Ahu!\n28Ai ise hamu na giot pajongjong palaspalas, na so jumolo hundul mangetongi sipalahoonna tusi, manang na tuk laho patulushon?\n29Unang dipauli jolo ojahanna, hape ndang tuk gogona pasahathonsa, gabe surahan ni sude halak na marnidasa ibana.\n30Dohononnasida ma: Dipungka halak on do pajongjongkon, hape ndang adong bahenonna pasunhon.\n31Ise raja na borhat marmusu mangalo donganna raja, na so jumolo hundul mamingkiri, manang na tardompakkonsa mardongan saloksa soldadu alona i, na ro manahopi ibana mardongan dua loksa.\n32Alai anggo so tarbahen i, suruonna ma pangulu, binsan holang dope musu i, mangido pardamean.\n33Hamu pe, ndang tarbahen agia ise hamu gabe siseanku, anggo so tartadingkonsa nasa na di ibana.\n34Hasea do sira i; alai anggo gabe hambar sira i, aha ma paansimhon i?\n35So manang marguna i tu hauma, manang tu tangkal pe; bolongkononhon nama i! Hamu parpinggol na marbinege, pinggol hamu ma i!